text:
177 kg av kokaini funnið undir Maersk-skipi
Meksikanski herflotin skrivar í einum tíðindaskrivi 6. juni, at myndugleikarnir hava funnið 177 kilo av kokaini í trimum metalhylkjum upp á 1,75 × 0,5 metrar, sum vóru festir undir fremsta partinum av skrokkinum á bingjuskipinum Clifford Maersk. Kokainið verður mett at hava eitt virði á gøtuni upp á umleið 63 miljónir krónur.
Kavarar hjá herflotanum funnu kokainið undir einum felags átaki við luttøku av fleiri ymsum myndugleikum, eftir at skipið kom at bryggju í havnini Lazaro Cardenas í Meksiko. Sambært meksikonskum miðlum luttóku útivið 50 persónar í átakinum.
Clifford Maersk siglir á Trans-Pacific AC2- rutuni, har Manzanillo í Meksiko og Busan í Korea eru næstu havnirnar á rutuni. Clifford Maersk er upp á 7.060 TEU og siglir undir donskum flaggi.
Kelda: NORESTE/maritimedanmark.dk


c: text/html

text:
Filemonsbrævið
Filemonsbrævið er ætlað Filemoni og er einasta einstaklingabræv av Paulusar hond, sum er varðveitt. Tað vendir sær ikki til eitt kirkjulið ella ein kirkjuliðsfyristøðumann, men til ein háttvirdan kristnan mann, Filemon at navni. Hann hoyrdi til kirkjuliðið í Kolessa. Helst man hann hava verið múgvandi maður, átt stór og rúmsátt hús, av tí at kirkjulið var í húsi hansara. Hann var góðgerðin, lívgaði hjørtu teirra heilagu. Stutta einstaklingsbrævið er skrivað og sent samstundis sum Kolossabrævið. Í brævinum eru heilsanir frá somu fólkum - og Onesimus, sum brævið er um - verður eisini nevndur í Kolossabrævinum. Filemonsbrævið hoyrir tí til teirra, sum skrivað eru í fangahúsi fyrst í 60-árunum.
Ætlanin[rætta | rætta wikitekst]
Tá ið Paulus sendir hetta brævið við, er tað:

robotstxt: allowed

filter: keep


text:
Jørgen Frantz Jacobsen
"Hendan skaldsøgan í brøvum er ikki bara eitt sterkt menniskjaligt skjal. Hon er eisini ein bókmentalig stórhending. Ein óvæntað gáva av harðligari, rørandi, poetiskar og kátari skrivilist. Eitt stórt lítið skaldverk er vorðið eitt vet størri…". Soleiðis ljóðar endaliga skoðsmálið hjá Hans Hertel í Politiken av nýggju bókini hjá Else Lidegaard "Kære Estrid - Jørgen Frantz, du kære", sum fær fimm hjørtu frá hugtikna ummælaranum, sum eisini heldur, at brøvini frá ólukkuliga forelskaða skaldinum kunnu røra ein stein. Tá talan er um ein av mínum yndishøvundum nýtist mær ikki nakað viðmæli, men meðan eg bíði eftir at fáa fatur á bókini er áhugavert at lesa hvat onnur halda um hesa bók við brøvum hjá Jørgen Frantz Jacobsen og Estrid. Estrid Bannister Good er kend í bókmentasøguni fyri at vera tann kvinnan, sum Jørgen Franz Jacobsen var forelskaður í og sum hann brúkti sum fyrimynd í síni lýsing av tølandi høvuðspersóninum, tá hann skrivaði kendu skaldsøguna Barbara.
Tað er altíð spennandi at verða konfronterað við hugsanum, sum eru øðrvísi og tí var tað við stórum áhuga eg las eina samrøðu við dugnaliga danska høvundin, Naja Maria Aidt, sum fyri nøkrum árum síðani helt uppá, at Barbara var vánaligasta bók, hon nakrantíð hevur lisið. Eg hugsaði við mær sjálvari, at Naja Maria Aidt ikki kundi hava lisið bókina serliga væl, men havi síðani funnið út av, at heilt nógv fólk lesa bókina júst á sama hátt og tað er á leið á sama Føroyavinaliga hátt sum hon er tulkað í filminum hjá Niels Malmros frá 1997. Hesin hugnaligi skeggabbafilmurin er í grundini eitt skrekkiligt útstýrs- og sjangrustykki, sum hvørki fangar skemtiligu fyndina, djúptøkna takksemi ella yvirhøvur universala lívstakksemið í bókmentaliga upprunahandritinum.
Perspektivið í filminum er útlendskt sum í eini turistbrosjuru við ultrakomiskum og at síggja til minni mentum føroyingum, sum tralla runt sum nissur í knæbuksum. Lutfallið er í grundini øvugt í bókini, sum umframt kærleikssøguna eisini inniheldur eina samfelags- og náttúrulýsing, har tað gongst stak illa hjá danskarunum í Føroyum, tó at teir sita á maktini. Eitt nú ganga donsku prestarnir allir undir í royndini at ognartaka, binda og frelsa fría náttúrumáttin.
Í grundini er filmurin Barbara eitt skúladømi uppá hvussu torført tað kann vera at filmatisera eina bók. Niels Malmros er dugnaligur leikstjóri, men filmurin fangar bara tað uttasta av skaldsøguni, sum tessvegna gerst einstreingjað og grunn eins og kundi talan verið um eina Barbara Cartland bók og har haldi eg meg skilja útsøgnina hjá Aidt. Um tú fylgir prestinum Poul í hansara undirgangsferð, so er Barbara líka ræðulig sum replikkin "Det er som om du bortfører mig Hr. Poul" sum eg meini stóð seg væl í kappingini um ársins vánaligastu filmreplikk tað árið. Barbara er á ein hátt skítbýtt, amoralsk, lokkandi og nymfoman. Men um tú lesur bókina nakrar ferðir og kanska eisini onkra kronikk, sum Jørgen Fratz Jacobsen skrivaði til Politiken, gerst greitt, at bókin í ógvuliga stóran mun snýr seg um kærleikan til heimlandið, sum Barbara eisini beinleiðis likamliga verður samanborin við í bókini.
Umframt, at Barbara er ein av yndisbókunum, telist eisini bókin Dýrmæta lív millum mínar heilt góðu lesiupplivingar. Spennandi at vita um nýggja bókin við brævaskiftinum millum Jørgen Frantz og Estrid veruliga er so góð sum Hans Hertel heldur hana vera. Óansæð so gleði eg meg aftur at lesa brøv hjá gløgga, gávaða og djúpt sympatiska rithøvundinum Jørgen Frantz Jacobsen.
(KP)


text:
Sunnudagin 06. mai verður nýrenoveraði salurin ELIM í Søldarfirði tikin í brúk. Samstundis verður 10 ára føðingardagurin hjá KRISTILIGU SJÓNVARPSSTØÐINI IKTUS hildin. Opið hús verður frá kl.16:00 í hugnaligu nýggju hølunum í Elim. Á pallinum fara
JUVÉL II AVSTAÐ Í KVØLD - frá Bursatanga kl. 22:00
Síðan januar mánaða hava nógvar og drúgvar fyrireikingar verið í samband við trúboðanarferðina hjá Atlantic Mission við Juvél II til Orknoyggjar. Hetta er áttanda trúboðanarferðin við Juvél II, sum Atlantic Mission skipar fyri.
Fyrsta trúboðanarferðin var til Hetlands í 2011, og síðan hevur Atlantic Mission vitjað
Sunnukvøldið 6. mai kl. 19.30 á R7, sum hoyrist á FM102 og FM107. Møti í Betesda um trúboðaraskipið Juvel 2. 17 sangarar og Tey á Váli, við bólki, syngja. Nógvur góður sangur, felagssangur og kórsangur, á føroyskum og grønlendskum.
Tala og vitnisburður: Óli Steinberg og Tóra við Keldu. Kelduvaðið verður endursent hóskvøld kl. 21.00. Gev gætur: Komandi sunnukvøld byrjar sendingin kl. 19.30!


text:
Í dag byrjar evropameistarakappingin fyri landslið í talvi. Fjøruti lið kappast suðuri á Kreta. Níggju umfør eru, kappingin endar 6. november. Byrjað verður klokkan eitt í dag.
Føroyar telva í fyrsta umfari móti Spania. Føroyska liðið er styrkismett nummar 35 av teimum fjøruti liðunum. Spania er styrkismett nummar fimtan. Sterkir stórmeistarar manna spanska liðið; miðalstyrkitalið er omanfyri 2600. Føroysku telvararnir standa tí til at tapa øll talvini, men teir ætla kortini at geva spaniólum ein skarpan gang.
Føroyar hava tvær ferðir møtt Spania á talv OL. Í 1970 taptu vit 4-0. Hans Petersen stríddist tá á 1. borði móti Pomar, sum í eitt mannaminni var fremsti telvari í Spania. Men í Novi Sad í 1990 endaði dysturin 3-1. Jens Chr. Hansen og Torbjørn Thomsen greiddu tá flott javnleik á aftaru borðunum.
Spania er sterk og framkomin talvtjóð. Í nógv ár vórðu nakrar av sterkastu kappingunum hildnar í Spania, eitt nú afturvendandi kappingin í Linares. Og kanska mest spælda byrjan í talvi er hin spanska: 1. e4, e5 2. Rif3, Ric6 3. Bb5.
Sterkt føroyskt lið
Føroyska liðið í Kreta fær ikki verið sterkari. Okkara fremstu fimm telvarar umboða okkum í EM. Miðalstyrkitalið á liðnum táttar í 2400. Stórmeistarin Helgi Dam Ziska togar miðaltalið upp, men hinir fýra eru allir javnt sterkir.
1. GM Helgi Dam Ziska 2545
2. FM Høgni Egilstoft Nielsen 2352
3. FM Rógvi Egilstoft Nielsen 2338
4. IM John Rødgård 2332
5. IM John Arni Nilssen 2326
Hinar smátjóðirnar í Evropa eru ikki við í EM-kappingini. Talan er tí um nógv sterkari mótstøðu enn í OL. Føroyska liðið fer annars eftir EM-kappingina víðari til Andorra at kappast í júst EM-kappingini fyri smátjóðir í Evropa.
Russland favorittur
Russland vann EM-kappingina seinast – í Reykjavík í 2015. Og Russland er favorittur at endurvinna kappingina. Miðalstyrkitalið á russiska liðnum er 2745. Styrkismett nummar tvey og trý eru tvey fyrrverandi sovjettlýðveldi; Aserbadsjan og Ukraina. Ongland er styrkismett nummar fýra sum fremsta vesturlendska tjóðin.
Noreg er styrkismett fremst av norðurlondum, tó at heimsmeistarin Magnus Carlsen ikki er við. Svøríki er als ikki við. Sum skilst snýr tað seg um trætumál ikki heilt ólíkt tí, sum valdar millum danska fótbóltssambandið og kvinnulandsliðið. Danmark er við, men fleiri av fremstu telvarunum sita eftir. Partvíst eisini eitt stríð um samsýningar. Harafturímóti er Ísland komið til Kreta við sterkum liði.
Á føroyska liðnum móti Spania í dag telva Helgi Dam Ziska, Høgni Egilstoft Nielsen, Rógvi Egilstoft Nielsen og John Rødgård. Fyrstu leikirnir verða fluttir nú klokkan eitt.


text:
So er maisólin komin í Tórsbyrgi. Her skýnir hon á reyðu tulipanblómurnar hjá Jens Peturi í nummar fimm, sum eru avmyndaðar niðan móti málinum á fótbóltsvøllinum, sum er fyri endanum á Fútalág. Úteftir sæst Nólsoyggin í baksýni.
Afturvið middagskaffi og Útvarpssendingini, Rót og Rútmu, eru skuggarnir langir og enn er bøurin ikki blivin heilt grønur.
Men ljósið er so sterkt, at umframt úr erva, tykist tað eisini koma úr myrku moldini í neðra og skína upp millum krúnubløðini.
Eisini á parkeringsplássinum møtast vársins litir, sum hin guli hjá Jón og Augustu, meðan skuggarnir standa hvassir undir middagssólini fyrsta leygardag í mai.
Á reyða trænum hitti eg Gutta, sum í varsólini fortelur um skurðlæknan Bettinu úr týska havnabýnum Cuxhafen. Meðan sólin stavar miskunarleys og fjalir einki, sigur Gutti ósentimentalur frá um Landsjúkarhúsið og góðu skurðlæknarnar, sum har eru. Millum húsini, mitt á bønum fyrsta leygardag í mai.


text:
Danski filmurin Krigen (Tobias Lindholm 2015) við Pilou Asbæk í høvuðsleiklutinum er besta kortið á norðurlendskum hondum, at vinna virðislønina sum besti útlendski filmur í Oscarspælinum í 2016. Tað eri eg sannførdur um eftir at hava sæð Krigen í dag. Umframt at vera dokumentariskt realistiskur spælifilmur, alment viðkomandi og týdningarmikil í breiðum samfelagskjaki, er hann aktuellur, tí hann snýr seg um krígsluttøkuna í Afganistan og ikki minst um eitt rættarligt eftirspæl heima í Danmark, har børnini spyrja um tað passar, at pápin hevur dripið børn. Hvør sigur sætt, og hvat tænir persónligu, tjóðskaparligu og altjóða rættarligu søkini? Sterkur filmur, sum umframt í Danmark, eisini er tikin í Turkalandi, Spania og Jordan. Leikstjórin Tobias Lindholm og kendi leikarin Pilou Asbæk hava fyrr arbeitt saman.
Tá Oscarvirðislønirnar verða handaðar í Hollywood á 88. sinni hin 28. februar 2016, verður eins og undanfarin ár spennandi at fylgja við í kappingini um besta útlendska filmin, Best Foreign Language Film.
Í ár eydnaðist Filmsfelagnum at vísa allar teir fimm filmarnar, sum síðst kappaðust um hesa somu virðisløn. Teir vóru pólski Ida, sum vann, russiski Leviathan, georgiski Mandariunur, móritanski Timbuktu og argentinski Wild Tales. Tilsamans fimm fantastiskir filmar, sum geva okkum livandi innlit í filmsgerð í fjarum londum, ið øll hava eina ríka filmsmentan og ein livandi filmsídnað. Estiski Lembit Ulfsak, sum hevði høvuðsleiklutin í Mandarinum, hevur í ár høvuðsleiklutin í finska filminum Fiktarin.
Øll luttakandi filmslond hava valt ein film, sum umboðar teirra land. Filmsnevndin, The Academy of Motion Picture Arts and Sciences, kannar eftir, at filmarnir hava verið sýndir í biografunum í tíðarskeiðnum frá 1. oktober í 2014 til 30. september í 2015, og at filmurin ikki er gjørdur í USA og hevur eitt annað høvuðsmál enn enskt.
Filmarnir verða mettir á fundi í fremmandamálsnevndini í The Academy of Motion Picture Arts and Sciences, sum velur seks filmar, ið sleppa víðari. Síðan velur ein onnur úrvalsnevnd tríggjar filmar, fyri at tryggja eina javnvág. Nú eru níggju útlendskir filmar á listanum. So hyggja tvær amerikanskar filmsnevndir, ein á eysturstrondini og ein á vesturstrondini, eftir teim níggju filmunum og semjast um fimm filmar, sum endaliga verða settir á Oscarskránna sum kappingarneytar.
14. januar verður kunngjørt, hvørjir filmar eru á endaliga Oscarlistanum.
Øll fimm Norðurlondini, ið hava ein filmsstovn, hava valt ein film í part til kappingina um heimsins besta film, sum ikki er amerikanskur. Teir fýra úrvaldu leikstjórarnir eru føddir í 70’unum, meðan eini leikstjórin, svenski Roy Anderson, er 72 ára gamal. Í bókstavarøð eftir landi, eru teir fimm norðurlendsku filmarnir hesir:
Danmark: Kríggið (Krigen), sum Tobias Lindholm (f. 1977) hevur leikstjórnað
Finnland: Fiktarin (Miekkailija), sum Klaus Härö (f. 1971) hevur leikstjórnað
Ísland: Veðrar (Hrútar), sum Grímur Hákonarson (f. 1977) hevur leikstjórnað
Noreg: Flóðaldan (Bølgen), sum Roar Uthaug (f. 1973) hevur leikstjórnað
Svøríki: Ein dúgva sat á eini grein og hugsaði um tilveruna (En duva satt på en gren och funderade på tillvaron), sum Roy Andersson (f. 1943) hevur leikstjórnað.
Enn ein danskur krígsfilmur er Under sandet (Martin Zandvliet 2015), sum fyri mesta partin fer fram á týskum. Filmurin skrivar seg inn í røðina av nýggjum filmum, sum nýtulka hevdvunnu donsku fedralandssøguna, tá hon er minst tekkilig. Her eru tað fangaðir týskir soldátardreingir, sum eftir krígslok verða settir at grava upp landminur við donsku Vesturstrondina. Arbeiðsgevari er ein danskur Hitler, ið sum frálíður gongur í seg sjálvan. Ein vemmiligur filmur, sum eg var spentur at síggja saman við týskum áskoðarum. Kríggj er kríggj, segði ein arbeiðsleysur matematikari, sum er føddur í Eysturtýsklandi og ikki vildi avmyndast. - Vit kenna søguna og mugu liva við henni, segði hann og fór á barr.
Ein hugtakandi íslendskur ungdómsfilmur er Þrestir (Rúnar Rúnarsson 2015), sum hevur enska heitið Sparrows. Kom at hugsa um søguligu yvirskriftina í Weekendavísini, tá hin freki Ulrik Høy kom til Havnar í 1992 at lýsa kreppuna. Ein sunnumorgun fer hann út úr Hotel Hafnia. Sitandi á ketunum um Løgtingshúsið sær hann Mervin, ið hann lýsir sum umboð fyri mest marginaliseraða bólkin í landinum 'en gravid transvestit'. Men Mervin gevur honum yvirskriftina: Kreppan er ikki í bankunum, hon er inni í húsunum. Soleiðis er í filminum Þrestir, sum lýsir viðurskiftini millum pápa og son. Í filmiskum frásøgustíli er leikstjórin Rúnar ikki ólíkur Sakarisi Stóra, tá hann í altjóða optikki lýsir ungdóm á bygd, ið ger fyrstu royndir at fóta sær í vaksnamannalívinum.
Ein at síggja til kørg, men tó djúpt poetisk samfelagsviðmerking, sum aftur er tikin á Flateyri. Mann fær tann mistanka, at tað er felagsskapurin AA, ið fíggjar filmsgerð á bygd í Íslandi, tí eingin annar enn AA tykist halda lívinum uppi á bygd har í landinum. Í hvussu er sambært nýggjum íslendskum filmi. Í hesum filmi er tað omman, Kristbjørg Kjeld, ið sigur við pápan, Ingvar E. Sigurðsson, at alt var betri fyrr, tá tú gekst til fundirnar hjá AA. Ímeðan roynir sonur og høvuðsleikarin, Atli Oskar Fjalarsson, sum er kastratsangari úr Reykjavík, at fóta sær í nýggju mannfólkatilveruni á bygd, nú mamman er farin til Afrika við einum danskara.
Leikstjórin Rúnar Rúnarsson, hevur verið borin saman við Mike Leigh og Ken Loach. Eg avmyndaði hann fyri fýra árum síðani, tá hann vísti Eldfjall við aktuella Theodori Júliusson í høvuðsleiklutinum. Fyri filmin Þrestir hevur hann longu vunnið altjóða virðislønir í Chichago, San Sebastián og Warszawa.


text:
Nýggjastu tíðindini
Melda til tíðindabræv
Tíðindi - 31. januar 2018
Í døgunum 24. til 27. februar skipar FSF fyri M2 málmansvenjaraskeiði, sum verður í nýggju Marghøllini í Vági
Í døgunum 24. til 27. februar skipar FSF fyri M2 málmansvenjaraskeiði í Marghøllini í Vági
- Tað verður ótrúliga spennandi at kunna avgreiða eitt venjaraskeið innandura. Veðrið hevur mangan spælt okkum eitt “puss”, men soleiðis verður heilt víst ikki hesaferð, sigur Jákup Mikkelsen, ið saman við Jens Martini Knudsen, stendur á odda fyri M2 málmansvenjaraskeiðunum hjá FSF.
Í døgunum 24. til 27. februar skipar Fótbóltssamband Føroya fyri M2 málmansvenjaraskeiði í spildurnýggju Marghøllini í Vági. Skeiðið byrjar leygarmorgun klokkan 10, og endar týsdag klokkan 14, og verður skipað sum internatskeið.
Vágbingar síggja eisini við spenningi fram ímóti, at teir kunnu bjóða umstøður til venjaraskeið av ymsum slag, og leiðarin fyri Marghøllina, Jens Petur Brattalíð, vónar, at undirtøkan verður góð, nú fyrsta skeið hjá Fótbóltssambandi Føroya er á skránni.
- Sjálvandi hopa vit at nógvir norðoyingar koma suður, so vit kunnu vísa okkara góðu umstøður fram, sigur Jens Petur Brattalíð við heimasíðuna hjá FSF.
M2, ið er hægsta málmansvenjaraskeið hjá FSF, er tilsamans 40 tímar, og er framhald av M1/B2-venjaraskeiðnum. Skeiðið er bæði ástøðiligt og praktiskt, og dentur verður lagdur á málmansvenjing við ungum og vaksnum málverjum.
Tilmeldingarfreistin til M2 málmansvenjaraskeiðið er mánadagin 12. februar 2018, og fer fram í Nethandilinum á heimasíðuni hjá FSF.
Nærri kunning um M2 málmansvenjaraskeiðið sæst her: M2 málmansvenj. / Feb. 2018


text:
Orð og lag: Øssur Berghamar
1. Sum Kristi samkoma á jørð, so er várt mál
at lýsa upp í heimsins myrkri sum eitt bál,
at standa saman um
tann vitnisburðin, sum
kann fría gera hvørja sál.
Niðurlag: Latið okkum saman gera
Harrans verk í dag,
eitt í trúnni, hvør og ein,
sum ljósið hevur sæð.
Tú, rætt mær tína hond,
lat okkum knýta bond
og vera vitni sonn og glað.
2. Tann fyrsta samkoman so samansjóðað var,
í sterkum felagsskapi vitnisburðin bar.
Og signað varð tað verk,
sum Harrans hond so sterk
ígjøgnum fólk sítt gjørdi har.
3. Ta tænastu, sum hvørjum einum givin er,
vit mugu røkja hvør á øki sínum her.
Gud signi hvørja roynd,
sum – almenn ella loynd –
í trúnni er ein kærleiksgerð.
4. So gevi Harrin, at vit falla ei í blund,
men trúgv og vakin vilja vera hvørja stund.
Skjótt kemur stundin sæl;
í Himli savnast skal
Guds samkoma til betri fund.


text:
Sveinur Nolsøe føroyameistari í smádreingjadeildini
Sveinur Nolsøe og Knútur Jóannesarson hava spælt mangan dystin í borðtennis. Og aftur í dag møttust teir - hesaferð í finaluni í einmansleiki í smádreingjadeildini.
Sveinur vann finaluna 3-0 - settúrslitini vóru: 12-10, 11-6 og 11-8.
Nr. 3 var Elias Ellefsen á Skipagøtu, ið annars spælir í smápiltadeildini. Hann hevur nú vunnið sær rætt at spæla í dreingjadeildini. Frálíkt avrik av Elias, ið vit væntandi koma at síggja og hoyra nógv til komandi árini.


text:
Merkið
Merkið er føroyska flaggið. Merkið, tann 25. apríl 1940 varð viðurkent sum tjóðarmerki føroyinga av bretska hersetingarvaldinum. Flaggið er ein týðandi partur av tí føroyska samleikanum. Ítróttafólk bera við stoltleika Merkið á bringuni, tá ið tey umboða Føroyar. Merkið verður vundið á stong, tá ið føroysk skip koma í fremmanda havn. Og undir krígnum, tá ið okkara sjófólk sigldu vandasjógvar, veittraði Merkið í mastrartoppinum. Tann hvíti dúkurin við reyða krossinum og bláu rondini minnir okkum á søgu og mentan okkara. Samstundis er Merkið okkara tjóðarbúmerki, og hevur tí ein týðandi leiklut í bæði okkara samleika og samfelagi.
Fleiri tykkara minnast tíðina áðrenn Merkið varð viðurkent. Og tit minnast tað stríð, ið skuldi til, áðrenn føroyingar kundu savnast um Merkið. Eftir 21 ára stríð og harða mótstøðu móti tí, bæði úr Danmark og innanhýsis í Føroyum, varð Merkið viðurkent sum tjóðarmerki føroyinga í bardagaárunum.
Innihaldsyvirlit
Søga[rætta | rætta wikitekst]
Eins og alt annað, so hevur eisini føroyska Merkið sína søgu. Merkið varð á fyrsta sinni borið fram av føroysku studentunum Jens Olivur Lisberg, Janusi Øssurssyni og Paula Dahl í Keypmannahavn longu í juni 1919, og longu tíðliga í 1920-árunum vóru fólk farin at flagga við tí. Hetta vant rættiliga upp á seg eftir 1930, men loyvt var tað ikki, og eitt flaggstríð tók seg upp í Løgtinginum og millum føroyingar og donsku myndugleikarnar. Tað vóru serliga sjómenninir, ið førdu hetta stríð. Longu 9. apríl 1940, sama dag sum Danmark varð hersett av Týsklandi undir seinna heimsbardaga, byrjaði sluppin Eysturoyggin at flagga við Merkinum. Hetta tí at danska flaggið ikki kundi brúkast, meðan Danmark var hersett av Týsklandi. Boðini frá bretska hersetingarvaldinum 25. apríl 1940 vóru fyrsta almenna viðurkenningin av, at føroyingar høvdu sítt egna tjóðarmerki. Nú kundu føroyskir sjómenn sigla øll heimsins høv undir egnum tjóðareyðkenni.
Seinnapartin 13. apríl 1940 komu tveir vápnaðir trolarar og krússarin Suffolk á Havnarvág og eitt herlið frá Royal Marines var sett á land. Bretska hersetanin av Føroyum var byrjað. Føroyingar tóku móti bretsku herdeildunum sum vinir, og viðurskiftini við hersetingarvaldið vóru yvirhøvur góð tey 5 krígsárini. Løgtingið mótmælti tó bretsku hersetingini av Føroyum, men mótmælið var bara ímyndarligt.
Á føroyskum leiðum sigldu nógvir týskir kavbátar og frá støðum í Noregi sveimaðu nógv týsk bumbuflogfør, ið gjørdu álop á skipafylgi hjá teimum sameindu vesturi í havi. Hugsast kundi, at rættiligt kríggj kom at standa í Norðuratlantshavi. Tí høvdu Føroyar stóran hermálsligan týdning. Bretar bygdu flogvøll við hangari og flogstøð til vatnflogfør, settu loftverjukanónir og aðrar kanónir upp víða hvar og minuløgdu firðirnar.
Havið um Føroyar gjørdist sera vandamikið, men føroyingar, ið eru bundnir at havinum, høvdu einki annað í at velja enn at halda fram við at sigla. Trot var á fiski í Bretlandi, og føroysk fiskiskip tóku upp eina lønandi sigling við ísfiski úr Íslandi á bretska marknaðin. Bretska hersetingarvaldið kravdi nú, at øll føroysk skip skuldu flagga við føroyskum flaggi og at føroyskt flagg og orðini Faroes og Føroyar skuldu verða málað á skipsíðurnar.
Kríggið var Føroyum dýrt. Skip, ið fiskaðu ella sigldu við fiski til bretskar havnarbýir, vórðu minusprongd, torpederað ella søkt av kavbátum, onnur vórðu álopin av flogførum, ið kastaðu bumbur og skutu við maskinbyrsum. 1/3 av føroyska fiskiflotanum fór til havsins botn og 150 mans í bestu árum doyði. Hetta var meira enn ½ av fólkinum. Síðan 1947 hevur 25. apríl verið hildin sum føroyskur flaggdagur. Tá hava skúlabørnini frí og flaggdagshald er víða hvar um bygdir og býir. Sum vera man leita tankarnir tá til teirra, ið fullu í krígnum. Í sambandi við, at heimastýri varð sett á stovn í 1948, var Merkið endiliga viðurkent av donskum myndugleikum sum tjóðarflagg føroyinga.
Úr Løgtingslóg um flaggið[rætta | rætta wikitekst]
- Føroya flagg er hvítt krossmerki. Krossurin er fagurreyður (PMS 032) og azurblárandaður (PMS 300). Reyði liturin er 1/8 av flaggsins breidd og bláu rendurnar 1/2 av reyða litinum. Teir hvítu teigarnir eru ferhyrndir. Teir næst stongini javnliðaðir, men hinir tvær ferðir so langir. Munurin millum breidd og longd flaggsins er sum 8-11.
Sjá, tú blánar[rætta | rætta wikitekst]
Sjá, tú blánar sum loftið og tú rodnar sum blóð,
men hitt hvíta er fossur, brot og vetrarins ljóð.
Har tú veittrar á báru, fjalli, bergi og ong,
syngur tjóðin tær glaðasta song.
Um enn nær ella fjart
ert tú sál míni kært,
sum tú fedrunum vart;
tí tú glógvar so bjart
sum tú sóleyga bart
gjøgnum náttmyrkrið svart,
blátt sum loftið, sum brimbrotið skært.
Har ið merkini veittra, veittri eisini mítt,
tað ber kvøðu frá landi mínum fagurt og frítt;
og eg kenni meg orna gjøgnum mønu og merg,
síggi brim randa strendur og berg,
hoyri vetrarins brot
boða summarsins lot,
hoyri heystmyrka lag,
boða várljósan dag.
Fylkjast rað vit í rað,
kenna hjørtuni tað:
vit við tær stevna stinnir avstað.
- Orð: Hans Andrias Djurhuus, 1920
- Lag: Gunnar Mikkelsen
Keldur[rætta | rætta wikitekst]
Sí eisini[rætta | rætta wikitekst]


text:
- Tíðindi, mentan og ítróttur
U17 víðari til EM: So fegnir eru spælararnir
Gleðin var stór, tá føroyska U17-landsliðið í fótbólti spældi seg víðari til evropameistarakappingina, sum verður í Kroatia í um slakar tveir mánaðir.
Upptøkuna niðan fyri her hevur Fótbóltssamband Føroya lagt á facebooksíðuna hjá felagsskapinum fyri einum góðum tíma síðani.
Føroyar vunnu í dag 2-1 á Slovakia við málum frá Tóra Jacobsen og Hanusi Sørensen. Bæði málini komu í fyrra hálvleiki.
Hetta er fyrstu ferð, at eitt føroyskt fótbóltslandslið spælir seg víðari til eitt endaspæl. EM-endaspælið fyri U17-landslið verður í Kroatia í døgunum frá 3. til 19. mai.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Kunnandi fundur um vegleiðandi fólkaatkvøður
Týskvøldi 15. januar, kl. 20.00, skipaði kommunan fyri kunnandi fundi um vegleiðandi fólkaatkvøðurnar, sum lýstar eru at verða samstundis sum løgtingsvalið leygardagin 19. januar.
Eini 250 fólk vóru møtt í skúlaauluni.
Hilmar Høgenni frá Innlendismálaráðnum greiddi fyrst frá løgtingslóg nr. 12. frá 22. februar 2007 um sjálvbodnar kommunusamanleggingar og kommunal samstørv í samband við lógarbundnar uppgávur.
Lógin sæst her: http://www.logir.fo/foldb/llofo/2007/0000012.htm
Hilmar greiddi m.a. frá, at Vestmanna og Kvívíkar kommunur sambært grein 2, stk. 2, í lógini saman hava valfrælsi, hvørt tær saman skulu verða partur av eindini 3 (Sundalagið, t.e. Eiðis og Sunda kommunur), eindini 4 (t.e. Tórshavnar kommuna) ella eindini 5 (Vágar, t.e. Sandavágs, Miðvágs og Sørvágs kommunur).
Hava Vestmanna og Kvívíkar kommunur ikki tikið avgerð innan 1. oktober 2009, tekur landsstýrismaðurin avgerð.
Síðani varð frá kommununnar síðu greitt frá, at umframt fólkaatkvøðuna um samstarvsøki, hevur bygdarráðið eisini valt at spyrja íbúgvarnar í Vestmanna, um Vestmanna og Kvívíkar kommunur skulu leggja saman til eina kommunu.
Atkvøðuseðlarnir vórðu varpaðir uppá veggin, og greitt varð frá teimum.
Tá framløgurnar vórðu lidnar, var høvi at seta spurningar ella gera viðmerkingar. Nógv vóru tey, sum nýttu henda møguleika, og Hilmar Høgenni og umboð fyri kommununa svaraðu spurningunum.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Orð: Ella Smith Clementsen
Lag: Jóhannus á Rógvu Joensen
1. Eg eri so spent til jóla,
eg fái ein nýggjan kjóla
og jólagávurnar nógvar
og eisini nýggjar skógvar.
2. Tað er so leingi at bíða –
hygg nú fer mánin at líða
Øll hava so nógv at gera –
eg veit ikki, hvar eg skal vera.
3. Eg greiði mær ein hestahala
og fari í býin at mala –
ein túr inn á konditaríið
og siti so fitta har og bíði
4. Tá inn kemur ein jólavættur.
Hon hevur ei hala – men flættur.
Hon teskar í oyrað á mær:
Kom við – so skal eg fylgja tær.
5. Eg kann ikki her siga tær
frá øllum, sum hon vísti mær.
Og sjálvt um tú ikki mær trýrt –
so veit eg nú hvar ið hon býr.
Ja – sjálvt um tú ikki mær trýrt –
so veit eg nú hvar ið hon býr.


text:
Innskriving til 1. flokk
Innskriving til 1.flokk og frítíðarskúla skúlaárið 2017/2018
Innskrivingin verður mikudagin, 25. januar, frá klokkan 16:00 til klokkan 18:00 á bókasavninum á Skúlanum á Giljanesi.
Flokslærari, skúlastjórin og umboð fyri frítíðarskúlan verða við.
Minnist til at hava dóps- ella navnabræv og p-talskort við.
Um ikki ber til at koma til ásettu tíð, ber eisini til at boða frá við telduposti til sag@skulin.fo. Hetta skal gerast áðrenn 30. januar.
Vit gleða okkum at síggja tykkum :)
Vinarliga
Annbritt Toftegaard, skúlastjóri.
‹ aftur


text:
Karsten handar virðisløn á torginum
Framsýning við Tekningum
Handanin av vinningunum, sum er ein gávukekkur, verður í morgin kl. 13 á Torginum. Tað verður landsstýrismaðurin í heilsumálum Karsten Hansen, sum kemur at halda røðu og handa vinningarnar.
Kappingin er fyri tey, sum eru í aldrinum frá 0 til 14 ár. Tað eru tríggir bólkar: børn undir 7 ár, 7-10 ár og 11-14 ár.
Tað sær út til, at roykingin millum ung er í støðugari minking. Nógv verður gjørt burturúr, fyri at náa ungdómin. Nevnast kunnu “Ársins roykfríi Skúli”, “Árgangur 2000 roykfríur”, og so teknikappingin fyri børn, har vinnararnir fáa handaðar virðislønirnar í morgin kl. 13 á Torginum í SMS.


text:
Opið bræv til Løgmann
Dan Klein --- 11.09.2017 - 07:06
Tá framløga var í Tinganesi av uppskoti um fiskivinnunýskipan, nevndi eg fyri tygum, at eg stúrdi mest fyri, at tá deadline nærkaðist, so fór Føroya Løgting at atkvøða eitt uppskot ígjøgnum, sum ongin visti hvat tað var. Eg stúrdi fyri, at í seinastu løtu verða politiskir rossahandlar gjørdir, fyri at fáa ein meiriluta.
Óneyðugt at siga, at eg stúri væl meira í dag, enn eg gjørdi tá. Tí havi eg skriva hesar reglur.
Ætlanin er ikki at diskutera, hvat er rættast at gera. Ætlanin er bert at umrøða grundarlag fyri støðutakan. Rættari sagt, manglandi grundarlag til støðutakan.
Eg havi tosa við fleiri tingfólk. Bæði úr samgongu og andstøðu. Eg ivist eisini í andstøðuni og lat okkum taka tað fyrst. Andstøðan hevur ongar upplýsingar og tað er sera trupult at fáa nakra skilagóða grundgeving. Men teir eru ímóti og sjálvt um tað er við manglandi ella heilt uttan grundgeving, so broytir status quo sjálvsagt einki til tað verra.
Limir í samgonguni eru sera ivingarsamir. Og tá fleiri av teimum nevna, at um okkurt er heilt galið, so ber til at broyta, eiga allir alarmar at lýsa reytt hjá Løgmanni. Tað er ongin plan B og tí heldur eingin orsøk at halda, at tað ber til at bakka.
Tað er absolut einki sum indikerar, at tingfólk eru greið yvir, hvat tey taka støðu til. Tað er als einki sum týður uppá at tingfólk vita hvørjar avleiðingar møguliga eru av ávísum reglum. Tí eru upplýsingar ikki vigaðar og mettar og niðurstøðan er ikki gjørd á upplýstum og sakligum grundarlag. Mín uppfatan er, at tað avgjørt er sannlíkt at tinglimir í samgonguni fara at taka undir við einum uppskoti har einasta grundgevingin er: Vit noyðast at gera okkurt.
Nakrar av hesum manglum, kundi Løgmaður hjálpt til at greitt. T.d. við at álagt fiskimálaráðnum at útgreina ávís ivamál, áðrenn uppskot verður lagt fram.
1. Dupultskatta-avtalur, t.d. Hvar betalur Svitzer skatt(offshore). Hvar betalur Kollafjørð Pelagic skatt? Hvar betalur Eimskip skatt? Hvar betalur Marine Harvest skatt? Hvar betalur Vónin skatt? (sambært PWC í álitinum um fiskivinnunýskipan (3/10-2016) so er orsøk at halda, at nevndu feløg ikki skulu gjalda skatt í Føroyum, men sambært skattaavtalum gjalda skatt í Svøriki, Føroyum, Íslandi, Norra, Íslandi)
2. Hvar skal ein tilvildarligur normaður, sum siglur við Føroyskum skipi gjalda skatt?
3. Ber til at skráseta íslendskt skip í Føroyum við dóttirfelag sum betalur skatt í Íslandi?
4. Ber til at manna íslendska skipið við íslendskari manning?
5. Hvat við donskum skipum, sum longu nú hava føroyska manning?
6. Sum sakførari átti løgmaður at kunna um, hvussu ein kreativur advokatur ger ein lógligan manningarsáttmála, sum ikki er eins og tann hjá Føroya Fiskimannafelag og als ikki sum tann hjá Føroya Skipara og Navigatørfelag. Higartil hevur Løgmaður tosa uttanum.
7. Rentabilitet hjá Føroyskum flakavirkjum og hvussu nær limir hjá FA eru við at missa arbeiði. (Nýggjur fiskur fer nú óvirkaður av landinum. So manglar ikki nógv í at restin fer eisini)
8. Støddin av tilfeingisgjaldi er higartil hildin loynilig og tað sum upplýst bleiv til seinasta val var ósætt. Upplýsingarnar vóru skeivar og tað áttu búskaparfrøðingar at vita.
Hetta er at afturhalda upplýsingum fyri tingfólki. Harumframt var manipuleraða støddin av tilfeingisgjaldi ein orsøk til at samgongan fekk góða undirtøku í miðstaðarøkinum.
9. Hvussu nógv minni hevði pelagiska kvotan og inntøkan verið, um vit lurtað eftir ICES
10. Hvussu nógv minkar tilfeingisrentan um eitt nýtt pelagiskt ella barentshavsloyvi verður útskrivað.
11. Og so tann mest kreativa av øllum. Hvussu skattast vinningbýti útgoldið frá føroyskum felag til felag í Sveis. Tá er vinningsbýtiskatturin 0% (Tað er hann eisini í Sveis) Svar ynskist til dømi, har eitt felag í Føroyum eigur eitt felag í Sveis, sum so eigur eitt annað felag í Føroyum. Hetta seinast nevnda er felagið sum rekur vinnu og hevur avlop og letur partaeigarunum vinningsbýti. Og pengarnir verða standandi í Sveis og onki vinningsbýti verður latið Føroyska móðurfelaganum? Um tygum megna at fáa svarið til at skattur skal gjaldast í Føroyum, ynskist svar uppá hvør ávirkanin er um kona eigarans flytur til Sveis.
Hetta eru alt sera einfaldir spurningur, har alt tíður uppá, at svarið er verri fyri palliba enn verðandi skipan. Svar uppá slíkar spurningar, skal sjálvandi verða út frá tíð at tað longu er komið til skarpskeringar!
Løgmaður átti eisini at vita, at tað at gera eitt uppskot, har tey sum luttaka í vinnuni, konsekvent ikki verða hoyrd, við 100 kunngerðarheimildum er ómøguligt at fyrihalda seg til hjá vanligum Løgtingslimum. Tað verða fleiri hol enn í einari tesíl.
Harumframt átti Løgmaður at gjørt ein plan B, soleiðis at vit øll vita, hvat gerast skal, um tað gongur heilt galið, soleiðis at teir Løgtingsmenn, sum nú halda, at tað ber til at broyta aftaná, veruliga vita, hvat teir tá skulu gera.
Sjálvandi bleiv hetta nógv um skattalógir. Og vit vita, at Løgmaður ikki hevur skattarætt sum speciale. Men tað broytur ikki tað sannroynd, at altjóða fyritøkur brúka nógva orku uppá at gjalda minst møguligt í skatti. Føroyar eru væl ávegis at gerast eitt slaraffenland fyri útlendskar fyritøkur.
Sigi ongan, sum veit eitt sindur um fiskivinnu og altjóða handil ringan fyri at hugsa, at Løgmaður veit, at advokatar eins og Ravnar, hava tað best fellisár.
Eivind Jacobsen
Strendur


text:
Tað er fyrst í september. Vit eru farin í urtagarðin hjá Pól Jespersen í Havn at vita, hvussu gróðurin er nú heystið er komið. Pól vil hava epli, røtur og krydd til matin og rabarbur til ymiskt omaná. Saman við Pól fara vit at vita, hvat er undir slokkunum og hvussu gróðurin er, tá hann tekur upp. Filmurin varir í 5 minuttir.
Uppgávur:
1 Hvørji amboð hevur Pól við sær í urtagarðin?
2 Hvat tekur hann upp úr moldini?
3 Hvat brúkar hann tað, sum hann tekur upp, til?
4 Hvussu metir Pól, um kryddið smakkar og angar nóg væl?
5 Hava tit urtagarð ella veltu heima?
6 Hevur tú nakrantíð tikið nakað upp úr moldini í urtagarðinum ella veltuni hjá tykkum?
7 Um so er, hvat hevur tú brúkt tað til?


text:
Nýggj nevnd í Listafelagnum
07. Jan 2012
Nýggja nevndin í Listafelagnum er soleiðis skipað: Forkona: Malan Marnersdóttir Næstformaður: Pál Weihe Skrivari:...
les meir
Ársfundarfrágreiðingin fyri 2009
06. Jan 2012
Ársfrágreiðing til aðalfundin 20. februar 2010 Á seinasta aðalfundi 27. juni 2009 vórðu Katrin í Gongini og Malan Marnersdóttir afturvaldar, ...
les meir
Aðalfundur verður tann 20. feb. kl. 17 á Listasavninum.
05. Jan 2012
Listafelag Føroya hevur aðalfund í Listasavninum leygardagin 20.2.2010 kl. 17. Viðtøkubroyting á skránni um tiltakslimir til nevndina. Nýggir limir...
les meir
Barcelonaferðin
04. Jan 2012
Barcelonaferðin hjá Listafelagnum um jólini 2009 í myndum. ...


text:
Kanning fyrir MRSA
Vit skriva til tygum fyri at siga frá at allir sjúklingar ið skula í viðgerð á Landspítalinum í Íslandi skulu kannast fyri eina bakteriu ið hevur heitið MRSA.
Fyri at tryggja, at Landspítali fær kanningarúrslitini í góðari tíð, heita vit á tygum um, at fara til komunulækna at blíva potað. Potingarnar verða gjørdar við vattpinnum í næsagluggunum, svølginum, aftanfyri kynsgøgnini og frá eksemi, um tygum hava tað. Er okkurt ólekt sár, verður potað frá tí eisini.
Kommunulæknarnir eru kunnaðir um mannagongdina, so tað er nóg mikið, at tygum upplýsa fyri læknanum, at tit skulu kannast fyri MRSA, tí at tygum skulu í viðgerð á Landspítalinum í Íslandi.
Um tygum eru í ambulantari viðgerð, verða potingarnar gjørdar í ambulatoriinum.
MRSA eru stafylokokkar, ið hava mótstøðuføri fyri tí antibiotikanum, ið vanliga verður brúkt til viðgerð av bruna, ið stavar frá stafylokokkum. MRSA er sera sjáldsom bæði í Íslandi og í Føroyum, og tað er just fyri at forða, at hon verður spjadd, at íslendsku heilsumydugleikarnir krevja, at fólk verða potað.
Tað er lítið hugsandi, at tygum hava hesa bakteriuna, men skuldi tað víst seg, er hon løtt at týna, men avleiðingin kann verða, at viðgerðin á Landspítalinum verður útsett nakað.


text:
Men vit kunnu lata nógvar skuffur upp, tá vit gera klárt at síggja henda filmin.
Eitt tað fyrst eg legði til merkis, tá filmurin var nýggjur, var, hvussu sviar og norðmenn kallaðu filmin. Í flestu londum er filmsheitið ikki umsett, ella tillagað heimamarknaðin, men í Svøríki og Noregi var filmurin sýndur undir heitinum Den utomjordiska, hin ikki-jarðiski, og á norskum Gjesten fra verdensrommet. Amerikanska arbeiðsheitið, meðan filmurin var í gerð, var hinvegin tað meiri jarðbundna og konstaterandi A Boy’s Life. Lívið hjá einum drongi.
Steven Spielberg hevur gjørt filmin í 1982. Hann er ein av stóru amerikansku leikstjórunum í okkara tíð. War Horse er nýggjasti filmurin, ikki ólíkur søguni um Rossini á Skoradali frá 1978.
Spielberg hevur tað fyri, at hann aloftast setir barnið í miðdepilin. Barnið verður so berarin í søguni, trygdini fyri framdrift og tann leiklutur, sum Spielberg er solidariskur við.
Í hesum filmi, E.T., er søgan søgd í barnahædd. Teir vaksnu vísu menninir leita og kanna við lyktum og lyklum, og mamman, ið er einsamøll, hevur nokk at gera við at fylla mat í køliskápið. Eingin teirra sær E.T.
Vit eru í einum amerikanskum forstaði, og vit skilja at pápin er burtur, helst í Meksiko við eini aðrari enn mammuni.
E.T. er ein rúmdarvera og rúmdarskipið er fari undan honum. Við bommum, fær høvuðspersónurin Elliott, samband við E.T. Teir verða vinir, Elliott tosar um teir báðar sum ‘we’, vit báðir, og teir síggjast í fleiri førum at blíva eitt.
Og steðga vit á eina løtu og grunda yvir alfa og omega, síðsta og fyrsta, so finna vit stavirnar E og T í byrjanini og endanum á navninum Elliott. Á einum symbolskum plani kunnu vit siga at E.T. er verndareingilin hjá Elliott, tá á stendur.
Tá E.T. á einum konkretum plani verður sjúkur, verður Elliott tað sama og planturunar følna. Vísmaðurin, sum í leiklistanum kallast ‘Keys’, lyklar, kemur til Elliot og sigur hon frá, at sjálvur hevur hann eisini leitað eftir E.T., sum nú er komin til teirra.
E.T. doyr, men reisir upp aftur. Sama gera plantur og høvuðspersónurin Elliott. E.T. far samband við rúmdina og rúmdarskipið kemur eftir honum. Nú er húskið hjá Elliot savnað og við liðina á mammuni stendur maðurin, Keys, granskarin, hann sum tosaði við Elliott.
Innan søgan endar, fer E.T. til drongin og peikar við lekjandi fingurinum við orðunum “Be good” og “I’ll be right there.” Og so kunnu vit hugsa um tað er nakar munur, um peikað verður á hjartað ella pannuna.
Sum skilst eru her nógvir frásøgulutir, sum vísa beint til Nýggja testamenti. Vit kunn lættliga siga at hetta er ein science fiction versión av Nýggja testamenti, har rúmdarfarið er heilagi andin og E.T. er ímyndin av Jesusi, sum bara børnini síggja. Teir vísu menninir leita eftir honum, hann doyr, reisir uppaftur og rúmdarskipið, heilagi andin, kemur aftur eftir honum.
Men Steven Spielberg, sum hevur gjørt filmin, er jødi og grínur, tá hann hoyrir hesar samanberingar. “Hvat heldur tú at mamma mín, sum selur kosher mat, hevði sagt, um eg gjørdi ein Jesus film?”
So hóast útleggingin er uppløgd og stendur frítt fyri, so fáa vit ikki samtykki frá leikstjóranum um hesa vinkling. Og aftur her nema vit við eyðkennið í ein góðari søgu. Hin góða søgan tolur tíðarinnar tonn og at verða løgd út á ymsan hátt, uttan at nakað fer av henni. Vit kunnu siga at søgan fær sítt egna lív, blívir næstan mytologisk, so alment viðkomandi er hon.
Flyta vit okkum yvir á eitt samfelagsligt og realistiskt plan, so er greitt at Elliott er í kreppu, tí pápin er rýmdur. Hjúnarskilnaður og at vera einsamallur er eitt greitt tema í filminum. At seta orð á hesar nýggju og óunniligu royndir, uppfinnur Elliot ein vin, ein Pætur loyniliga, sum vit hoyra um í søguni hjá Ebbu Hentze um Antoniu og Morgunstjørnuna í 1981. Eitt frásøgusnildi sum vit eisini finna í klassisku yrkingini The Unseen Playmate um barnaárini hjá skotska høvundanum Robert Louis Stevenson í 1885.
So tá filmurin endar sum eitt stjørnuskot, kunnu vit eins væl gita okkum til at hetta er søgan um Elliott, sum fekk loyniliga vinin, við fyrsta og seinasta bókstavinum í hansara egna navni, at hjálpa sær í kreppuni, nú familian syndraðist. Pontifex, sum lærarinnan í kristni á læraraskúlanum segði. At byggja brúgv yvir kreppu.
Og hyggja vit í lívssøguna hjá leikstjóranum Spielberg, so síggja vit at í 1960 fóru foreldur hansara hvør til sítt.
Og tá vit hyggja at filmsplakatini, eyðkenda lýsandi og lekjandi fingrinum hjá E.T. og barnafingrinum hjá Elliott, er hetta ein greið tilsiping til kanska mest kenda og umrødda málningin í øllum heiminum, tann hjá Michelangelo frá 1511 undir hválvinum á Sixtinska kapellinum í Vatikaninum í Rom.
Har avmyndar Michelangelo Gud, skaparan, og Ádam, fyrstu mennniskjuna. Annar er hægri og hin lægri. Annar er eldri og hin er yngri. Annar er gevari og hin er móttakari. Og á klassiska málninginum, sum í fjør fylti 500, nema fingrarnir ikki hvør annan. Eitt glopp er ímillum. Kanska eitt Ginnungagap sum Norrøna gudalæran lærdi um, ella The Great Divide, sum orkestrið The Band sang um í 1969. Umráðandi er at síggja at opið er millum guddómliga og menniskjansliga fingurin, ið definerar skapanina, soleiðis sum vit lesa um hana í fyrstu Mósebók. Í hesum gloppi er trúgvin ella vantrugvin. Valið er okkara, tí viljin er fríur.
Men hetta eru alt spekulatiónir og viðurskifti, ið eru fortaldu søguni um E.T. óviðkomandi. Tí søgan er í roynd og veru okkara. Tað velst bara um, hvørja skuffu vit lat upp, at skilja søguna við.
Eins og mannligi høvuðspersónurin, sum í leiklistanum kallast Keys, lyklar, hóast navn hansara aldri verður nevnt, so eru tað bara vit, ið sita við lyklinum at skilja søguna og lata hana styðja seg til viðurskifti, vit dagliga hugsa um, ella sum geva meining hjá okkum, tá vit síggja ein tílíkan film sum E.T.
Antin vit skoða filmin í guddómligum ella samfelagsligum ljósi, so er hetta ein filmur, sum setur kenslulívið hjá børnum á breddan. Serliga tá tey eru í kreppu. Tá er gott at hava ein lítlan hjálpara, loyniligur ella sjónligur. Og so klára vit nokk ikki at bora longur inn at kjarnuni á hesum filmi í føstu.
Hetta var tað eg hevði hug at siga um henda filmin, sum er so upplagdur at síggja í kirkju.
Gerið so væl, nú er E.T. lendur í Kvívíkar kirkju.


text:
Ingi Samuelsen
19.01.2018 - 08:26
Tíðindi > Lóg & Landaskil > Løgregla
Ein bilur við tveimum fólkum og einum hundi í, koyrdi á sjógv í Runavík í gjárkvøldið. Persónarnir í bilinum bjargaðu sær í land aftur, men hundurin doyði.
Tað var um 19 tíðina, at bilurin fór á sjógv á havnarlagnum nærhendis handilin Borg, upplýsir vakthavandi hjá løgregluni, sum ikki hevur nakra forkláring uppá, hví bilurin fór á sjógv.
Teir báðir persónarnir í bilinum bjargaðu sær í land aftur. Umleið ein tíma seinni, varð bilurin fingin upp á turt aftur, og tá varð staðfest, at hundurin, sum eisini var í bilinum, var druknaður.


text:
Tvillingasystrarnar á Skælingi, Malena og Elin (Malena giftist við Díðriks-Kristiani á Stykkinum, Elin við Elias bónda á Seturstað á Selatrað), fóru ein dagin í skælingshagan at skava korka. Meðan tær skavaðu við góðum huga, kom ein flekkutur hundur til teirra. Hann var í mongum lutum sjáldsamur. Men tað sjáldsamasta við honum var, at hann eingi oyru hevði.
Eina løtu stóð hann hjá teimum, men so bríkslaði onkustaðni nakar, tær vistu ikki hvar. Hundurin leyp avstað, og tá ið hann var farin aftur undir ein stein nærindis gentunum, sást hann ikki aftur. Men tær hoyrdu hvínan til hansara, sum varð hann tyktaður av fólki.
Tær fóru at hyggja, hvør ið mundi vera undir steininum fyri uttan hundin; men tær sóu hvørki hund ella fólk. So gjørdust tær bangnar og fóru heim. Tær hildu nú, at tann flekkuti hundurin við ongum oyrum mundi vera ein hulduhundur.
Andreas Weihe: “Søga og søgn”, 1933


text:
Hey tit, ja eg sigi soleiðis, tí tað virkar sum at ein rúm tíð er liðin, síðani eg havi skrivað ein av teimum persónligu bloggunum. Men nakað stórsligið er hent – ja, mín lítla familja hevur fingið ein nýggjan lim. Týskvøldið 1.mai beint áðrenn miðnátt, kom okkara lítla didda út í hendan heim. Hon er tað mest fantastiska lítla menniskja, og vit eru smask forelskaði í henni. Hon er perfekt uppá allar mátar, og vit eru totalt blendaði av øllum kærleikanum vit hava til hana. Føðingin var ein 60 tímar langur hurlivasi, sum spældi væl av. Kanska tit vilja hoyra okkara “Føðisøgu”? (Eg kann deila hana seinni).
Nú er hon eina viku gomul, og eg má siga, at hetta hevur verið ein sera hørð og lærurík viku. Hvør dagur er sum eitt óskrivað blað, og hvønn dag verður blaðið fylt við yvirskriftum, sum bæði lýsa gleði og ørkymlan. Ja, gleði um hetta fantastiska menniskja, sum kærleikin veksur og veksur fyri. Hetta lítla snýðið, sum hyggur uppá teg og hevur tørv á tær. Samstundis upplivi eg eisini ørkymlan, yvir kensluna um ikki at klára at nøkta tørvin hjá mínum egna barni. Tað harðasta ein kann verða útsettur fyri, tí tað er onki annað ein heldur vil enn tað. Tað er jú tað mín uppgáva er, og hana vil eg sjálvandi megna. Eg taki so sanniliga hattin av fyri øllum mammum har úti. Hendan uppgávan er ikki einføld, men sera krevjandi. Og krevjandi á so nógvum frontum samstundis. Tann eina dagin kendist tað í mínum kroppi, sum eg hevði runnið tjúgu marathon. Kroppurin var fullkomiliga uppbrúktur og eg hevði ikki eitt vet av orku eftir. Men tað er ikki møguligt at trýsta á pausu, tí lítla barnið er svangt sjálvt um mamman er troytt.
So hendan fyrsta vikan hevur verið sum ein endaleysur rusjibani, við teimum villastu svingunum. Tær góðu løturnar eru sooo fantastiskar og man gerst sooo glaður at síggja sítt fitta barn trívast. Tað einasta tíðspunktið, har sorgin tekur yvir eru løturnar, tá ið eg ikki megni at røkka til. Tá man kennir seg hjálparsleysa, og man setur spurnartekin við síni egnu evnir sum mamma.
Men fyri hvønn dag sum gongur gerist eg enn betur við hana, og fyri hvønn dag, læri eg hana betur at kenna. Hetta uggar meg og sannførir meg um, at alt fer at gerast betur, sum tíðin gongur. Møguliga seta vit bara ov stór krøv til okkum sjálvar, og hava vit kanska torført at skilja burtur ímillum tað fornuftiga og kensluliga, tá allar hormonirnar seta til. Amming krevur áhaldni, dirvi og orku. Hetta er tað eg stríðist við, og sum drenar min kropp og mína sál. Til alla lukku eru vit báðar vælsignaðar við heimsins besta pápa og manni, sum heldur øllum uppi. Hvat er tað ikki fantastiskt? Tað besta við at verða blivin mamma, er at vit hava skapa hetta menniskjað saman og at vit hvønn dag stríðast fyri at gera okkara allar besta, fyri at hon skal fáa tí bestu tilveruna. Eg hevði ongantíð klára hetta einsamøll, men saman, sum ein lítil nýggj familja, skulu vit nokk koma ígjøgnum hetta.
Allir dagar eru sunnudagar og tað takka vit øll trý ja til, restina av árinum. Vit verða nemliga bæði í barnsburarfarloyvi alt 2018, juhuuuu!
M&K


text:
Tað er í roynd og veru heilt framúrskarandi, at Gud hevur givið okkum bønarinnar møguleika. Tí tað er so týdningarmikið, ja heilt avgerandi, at menniskju biðja.
Ferð eftir ferð verða vit í Bíbliuni mint á at vera áhaldandi í bønini. Tí Gud hoyrir bøn, og hann leggur uppí, tá fólk biðja. Tað ger hann í teimum stóru heimshendingunum, og tað ger hann í teimum smáu gerandishendingunum.
Bøn hevur alt at siga, tað boðar Bíblian greitt frá, tú kemur ikki uttan um bønina, um Guds ríki skal vaksa. Tað minnir Paulus okkum á við greiðum orðum í Kolossebrævinum: "Verið áhaldandi í bønini, við tað at tit eru árvaknir í henni við takkargerð, so at tit eisini biðja fyri okkum við, at Gud má lata okkum upp einar dyr fyri orðinum til at tala loyndarmál Krists, fyri hvørs skuld eg eisini eri bundin, til tess at eg kann opinbera tað soleiðis, sum eg eigi at tala." (Kol. 4,2-4)
Bøn er so týdningarmikil. Jesus er okkara fyridømi. Hann hevði eitt inniligt samfelag við Gud gjøgnum bønina. Tað finnast eingi øki, har slík lyfti eru knýtt til, sum bønin. "Men tú, tá ið tú heldur bøn, tá far inn í kamar títt og lat aftur hurð tína og bið til faðir tín, sum er í loyndum, og faðir tín, sum sær í loyndum, skal gjalda tær." Matt. 6,6.
Takk fyri forbøn fyri Føroyska Bíbliufelagnum og teimum verkætlanum vit arbeiða við. Bið eisini fyri Bíbliufeløgum kring heimin, teimum, ið onga Bíbliu eiga og teimum ið líða neyð.
Her er eitt lítið úrval við bíbliuørindum um bøn:
- Eftir Harranum spyrjið og mátti hans! Ásjón hans søkið allar tíðir! (1. Krýn. 16:11)
- Harrin er nær hjá øllum, ið á hann kalla, hjá øllum, ið kalla á hann av sonnum. (Sálm. 145:18)
- Men eg, eg rópi til Guð, Harrin vil veita mær bjarging. (Sálm. 55:17)
- Biðið, so skal tykkum verða givið; leitið, so skulu tit finna; bankið uppá, so skal verða latið upp fyri tykkum. Tí at hvør tann, ið biður, hann fær, og tann, ið leitar, hann finnur, og tí, ið bankar uppá, skal verða latið upp fyri.(Matt. 7:7-8)
- Tí sigi eg tykkum: "Alt tað, sum tit biðja um og tráa eftir, trúgvið, at tit hava fingið tað, tá skal tað verða tykkum fyri." (Mark. 11:24)
- Men hann talaði eitt líknilsi til teirra um tað, at teir áttu altíð at biðja og ikki troyttast... (Luk. 18:1)
- Verið altíð glaðir! Biðið uttan íhald! Takkið í øllum førum! Tí at hetta er vilji Guðs í Kristi Jesusi til tykkara. (1. Tess. 5:16-18)
- Verið áhaldandi í bønini, við tað at tit eru árvaknir í henni við takkargerð. (Kol. 4:2)
Bið saman við okkum er ein app við bønarevnum. Les meira...
______________________________________________________________________________________________________________________________________________
Lagt út: Ásbjørn Jacobsen


text:
1. Havið hitan í øllum rúmum standandi á uml. 21 stigum.
21 stig er passaliga heitt fyri fólk flest.
Fyri hvørt stig hitin fer upp um 21 stig, økist orkunýtslan 5 %.
Mest fæst burturúr hitaskipanini, um hon arbeiðir javnt.
2. Havið termostat á radiatorum og allar radiatorar í sama rúmi standandi á sama stigi.
So arbeiðir hitaskipanin javnt, og komfortin verður betri.
3. Lækkið hitan 2-3 stig um náttina og tá fólk ikki eru í húsinum.
Óneyðugt er at hava hitan á 21 stigum, tá ið fólk sova ella eru úti í longri tíð. Tú sparir uml. 10 % av orkunýtsluni til upphiting við at lækka hitan um náttina.
4. Leggið ikki klæðir til turkingar á radiatorunum.
Hitabreiðslan frá radiatorum verður órógvað, um teir eru dekkaðir av klæðum ella líknandi.
Harafturat kann tað geva trupulleikar við slevju, at turka klæði á radiatorum í búrúmum.
5. Setið ikki innbúgv frammanfyri radiatorarnar.
Hitabreiðslan frá radiatorum verður órógvað, um teir eru dekkaðir
6. Tá luftast skal út nýtist bert at hava vindeyguni opin stutta tíð.
Lufta út við gjøgnumtrekki í 5-10 min, 2-3 ferðir dagliga
Skrúva radiatorarnar fyri tá ið luftað verður út.
7. Er gólvhiti og radiatorur í sama rúmi, havið so meira hita á radiatorinum.
Radiatorurin er skjótari at regulera
8. Havið ikki tað heita vatnið ov heitt, 50 stig er nokk.
Kostnaðarmikið er at hita vatnið heitari enn neyðugt er.
Tó skal tryggjast at vandi ikki er fyri legionella bakteriuvøkstri í vatninum.
9. Nýt ikki heitt vatn, har tað ikki er fyri neyðini.
Nýt fat ella propp, og vaska ikki upp undir rennandi heitum vatni
10. Far undir brúsuna, heldur enn í bað.
Eitt brúsubað á fimm minuttir brúkar o.u. 45 litrar av vatni
Eitt karbað brúkar o.u 125 l av vatni.
11. Ofta er nokk, at sirkulatiónspumpan á ketlinum stendur á fyrsta stigi.
At hava pumpuna á ov høgum stigi, er dýrari í streymi, og gevur eisini størri hitatap í rørskipanini, tí at vatnið verður pumpað runt óneyðugt.
12. Havið regluligt eftirlit av ketli og oljufýring.
Regluligt eftirlit, reinsing og innstilling er við til at tryggja, at skipanin altíð koyrir á skynsamasta hátt.


text:
Lesisnildir
Fyri at lætta um fyrstu lesingina eru at kalla nakrir lyklar, vit kunnu brúka. Næmingarnir læra um teir í skúlanum, og tit sum foreldur gera beint í at minna tey á teir heima.
Her eru fýra at byrja við:
1. Peika undir hvørt einstakt orð, sum lisið verður.
2. Hygg at myndunum á síðuni. Kunnu tær geva okkum nakra ábending um, hvat teksturin snýr seg um, og hvørjum orðum, vit kunnu møta.
3. Ger munnin til at siga fyrsta ljóðið í orðinum, t.d. /sss/ í sól, ella /lll/ í lás
4. Drynja: Far spakuliga gjøgnum orðið, og sig øll ljóðini týðuliga: /sss/ - /óóó/ -/lll/ = sól
Tryggið tykkum, at barn tykkara dugir allar bókstavirnar, vit eru komin ígjøgnum: skap, heiti og ljóð!


text:
Veðurkunning
Niðanfyri eru nakrar av internetsíðunum, sum hava bestu kunningina um veðrið og veðurvánar fyri økið kring Føroyar.
Lokal tíð
Klokka og dato í Føroyum sambart www.timeanddate.com er:
(Lokal føroysk tíð er UTC ella GMT um veturin, meðan summartíðin er UTC +1 tíma)
Veðurmátingar kring Føroyar
Landsverk hevur veðurmátingar kring alt landið. Trýst her fyri at koma til støðkortið hjá Landsverk.
Tíma fyri tíma veðurvánir fyri Tórshavn á YR.no
Sí tíma fyri tíma verðurvánir fyri Tórshavn á YR.no á her.
Veðurvánir frá Belgingur.is
Við at trýsta á myndina til høgru fært tú veðurvánirnar fyri Norður Atlantshavið rokna við 27 km loysiligheit. Niðanfyri eru veðurvánir fyri Føroyar rokna við einum myndli við 3 km loysiligheit. Tú kanst 'rulla' aftur og fram í tíð í bjálkanum niðanfyri myndina, og velja parametrar ovast til vinstru.
Belgingur er tann fyrsti veitarin av háloysiligum veðurvánir fyri Føroyar.
Fylgisveinamyndir
Við at trýsta á myndina til vinstru fæst ein nærmynd av skýggjunum yvir Føroyum (Gevið gætur at klokkan er ikki UTC).
Niðanfyri er seinastu fylgissveinamyndirnar av skýggjunum sæð við vanligari og infrareyðari sjón.
Allar myndirnar eru gjørdar umvegis á internetið av SAT24.COM og EUMESAT.
Sjónligt
Infrareytt
Veðurkort frá UK Met Office
Yvirflatu analysa og forsøgn fyri Norður Atlantshavi og Evropa frá UK Met Office, Exeter.
Henda síðan varð seinast dagførd 25.05.2009.
Um tú hevur viðmerkingar ella uppskot til hesa síðuna, far so her fyri samskiftis kunning.


text:
Orð og lag: Martin Joensen
Veitsluhøllin fyllist so við og við.
Dyrnar eru opnar, so øll kunnu koma inn,
– børn og gomul fyri hálvan prís!
Bert eitt krav: Kom ikki sum tú ert!
Maskufólkið krevur maskur,
– skundið tykkum nú…!
Børn og gomul fyri hálvan prís!
Spælimaður spælir villan vals,
– tað ræður um at fylgja við …
Maskufólkið bíðar spent at síggja,
hvør ið ikki dugir sið.
Maskuspælið leikar alla nátt,
– nøkur falla frá og verða skumpað út um gátt:
Spælimaður, spæl ein svanasang!
Tynnist skjótt í maskumúgvu,
sólin setur ljós á náttarpall.
Morgunin er uttanfyri,
spælimaður, spæl til maskufall!


text:
Ferðatrygd
Vit hava røttu ferðatryggingina til tín, annaðhvørt tú ferðast sjáldan ella javnan. Vel millum Ársferðatrygd, Stakferðatrygd og Avboðstrygd.
Vit bjóða tryggingar, sum tryggja teg, áðrenn ferðin byrjar, og meðan tú ferðast. Ivast tú í, hvør trygging er tann rætta til tín, ert tú altíð vælkomin at spyrja okkum - so hjálpa vit tær at finna røttu loysnina.
3 fyrimunir
-
Ferðast upp í 60 dagar
-
Eingin eyka transfertíð
-
Avboðstrygd er altíð við
Ársferðatrygd - alt í einum
Við Ársferðatrygd fært tú ferðatrygging og avboðstrygging í einum og sama pakka. Tú sleppur undan at hugsa um tryggingina, hvørja ferð tú skalt uttanlands, tí tryggingin er altíð galdandi. Ferðastøðini eru býtt í tveir meginbólkar - tú kanst velja millum Evropa og allan heimin.
Ársferðatrygd fevnir um alt húskið og er galdandi fyri allar privatar frítíðarferðir, eisini lestrarferðir og lestrarørindi, upp í 60 dagar. Avboðstrygd er altíð ein partur av Ársferðatrygd, og vit krevja ikki eyka transfertíð (t.e. bíðitíð á flogvøllinum, sum tú steðgar á), um tú skalt ferðast víðari út í heim.
Stakferðatrygd - tá ið tú ferðast sjáldan
Ferðast tú ikki so ofta, kann Stakferðatrygd vera rætta tryggingin til tín. Tú kanst velja at tryggja teg á ferð í Norðurlondum og Stórabretlandi, Evropa ella í øllum heiminum. Kostnaðurin fyri Stakferðatrygd veldst um, hvagar leiðin gongur, hvussu nógv fólk skulu avstað, og hvussu leingi tú skalt vera uttanlands. Velur tú Stakferðatrygd, mæla vit tær eisini til at tekna Avboðstrygd, so tú fært endurgjald, um tú mást avlýsa ferðina t.d. vegna sjúku.
Trygd Emergency Centre
Hevur tú brúk fyri tínari ferðatrygging, so kanst tú ringja til Trygd Emergency Centre, óansæð hvar í verðini tú ert. Telefonin svarar 24 tímar um døgnið, 365 dagar um árið.
Telefon (+45) 44 25 81 00
Fax (+45) 33 15 60 61


text:
Ræðusøgur, familjustríð og gerandisrealisma á hvíta løriftið
Í døgunum 25. februar-3. mars vera filmsdagar í Norðurlandahúsinum, tá Tórshavn Film Festival (TÓFF) fer av bakkastokki. Filmfestivalurin fær fína vitjan av útlendskum leikstjórum, ið eru heiðraðir við alskyns virðislønum fyri filmar, ið eisini verða at síggja filmfestivalinum.
Høvi verður at hitta allar filmsstjórarnar í sambandi við sýningarnar.
Hlynur Pálmason hevur vunnið hópin av virðislønum fyri nógv rósta filmin Vinterbrødre, sum snýr seg um eitt familjustríð millum tveir brøður og eina aðra familju. Filmurin fer fram ein kaldan vetur í einum køldum arbeiðaraumhvørvi. Vinterbrøde byrjar festivalin við sýningini sunnudagin 25. februar 2018 kl. 19.30. Eftir sýningina verður samrøða millum leikstjóran og Jan Berg Jørgensen.
Finska Selma Vilhunen vann Norðurlendsku Filmsvirðislønina fyri filmin Little Wing, sum á ein ævintýrkendan hátt lýsir eitt stríð hjá einari einligari mammu. Við realistiska frásøgustíli fortelur Selma Vilhunen søguna um 12 ára gomlu Varpu, sum er í holt við at gerast vaksin, meðan mamma hennara hevur trupult við at gerast vaksin.
Little Wing verður sýndur mánadagin 26. februar 2018, kl. 19.30
Gabriel Tzafka hevur leikstjórnað ræðufilminum Thorn, sum Olaf Johannessen hevur ein berandi leiklut í. Filmurin snýr seg um eitt ungt nýgift par, sum fer á brúðarferð, ið brúðurin hevur lagt til rættis. Tað byrjar vakurt úti í donsku náttúruni, men skjótt broytist vakra umhvørvið til óndskap, hatur og harðskap. Thorn endar filmfestivalin hendan leygardagin við at leikstjórin saman við Olafi Johannessen bjóða vælkomin til sýningina leygardagin 3. mars kl. 17.
Óskar Thór Axelsson verður av ummælarum mettur sum ein av mest áhugaverdu filmsskaparum innan ræðufilmssjangruna. TóFF fer á festivalinum at sýna hansara nýggja film I remember you, ið fer fram í Íslandi. Sálarfrøðingurin Freyr pínist av minninum um sonin, sum fyri nøkrum árum síðani hvarv undir einum spæli av Krógva og blunda. Tá hann verður settur at kanna sjálvmorðið av einari eldri kvinnu, vísir málið seg at hava samband við Freyr.
Óskar Thór Axelsson fer at innleiða sýningina, sum endar festivalin leygarkvøldið 3. mars kl. 19.30.
GG! Pressan fær atgongumerkir til filmssýningarnar frá Inger Smærup Sørensen.


text:
On & Offshore Tænastur
On&Offshore vinnan er í rembingum og setur stór krøv til okkum veitarar. At útvega starvsfók við røttum førleikum og røttum hugburði er avgerandi fyri okkum á PAM Offshore Service. Okkara starvsfólk eru við til at tryggja at arbeiðið hjá okkara kundum – altjóða norskar fyritøkur – hepnast væl í teirra arbeiði.
PAM Offshore Service hevur verið í hesu vinnuni síðani 1998 og útvegar í dag millum 100 og 200 starvsfólk til norsku olju og orkuvinnuna. Vit eru altíð klár at loysa avbjóðingarnar hjá okkara kundum – og kunnu verða á staðnum við stuttum skotbrái.
PAM Offshore Service veitir arbeiðsmeg innan hesi øki:
- Elektrikarar
- Sveisarar
- Rørsmiðir
- Maskinmenn
- Eftirlitsfólk
- Viðlíkahaldsfólk
- Formenn
Á PAM eru vanliga millum 100 og 200 starvsfólk í Noregi. Hetta ger okkum før fyri at hava sáttmálan við stórar fyritøkur sum eitt nú KVÆRNER, AKER SOLUTIONS, AIBEL, COSL, SEC og WESTCON.
PAM Offshore Service er eitt dótturfelag hjá skipasmiðjuni MEST. Á MEST og PAM starvast íalt umleið 400 starvsfólk.
Okkara starvsfólk eru elektrikarar, sveisarar, rørsmiðir, maskinmenn, eftirlitsfólk, viðlíkahaldsfólk og formenn. Starvsfólkini á PAM hava røttu útbúgvingar og lúka tey kravdu krøvini innan vinnuna. Vit leggja stóran dent á at okkara starvsfólk hava pappírini í ordan og at tey trívast í starvinum.


text:
Vælkomin til Sjóvinnustýrið - Faroese Maritime Authority
Vátta vinnubræv
Finn eitt sjóvinnubræv við at skriva navn ella nummar í teigarnar.MEIRA
Leiðbeining til klassan
Leiðbeining frá Sjóvinnustýrinum í sambandi við skipasýn.MEIRA
Mynstring
Her kunnu reiðarí mynstra sjófólk online.MEIRA
Skaðafrágreiðingar
Skaðafrágreiðingar um vanlukkur um borð á føroyskum skipum.MEIRA
Sjúka og vanlukkur
Fráboðanarskjøl o.a. í sambandi við vanlukkur á sjónum og vakttelefon.MEIRA
Regluportalurin
Her finnur tú upplýsingar um galdandi reglur og lógir.MEIRA
Søk sjóvinnubræv online
Søk um sjóvinnubræv, viðurkenningarprógv og loðsfrítøkuskjal her.MEIRA
Manningarskjøl
Her síggjast dagførd manningarskjøl hjá øllum skipum í FAS og Føroya SkipaskrásetingMEIRA
Skráseta / strika
Tíðindi
Sjóvinnustýrið endurnýggjað góðskugóðkenningFólk frá danska góðskufelagnum, Force Certification A/S, hava seinastu…
Tíðindaskriv: Ársins Skip 2017FURE NORD er Ársins Skip 2017 Sjóvinnustýrið boðar frá,…
FAS: Ársins Skip 2017 – FURE NORDFURE NORD er Ársins Skip 2017 Á 2. plássi…
Tómt
Kunngerð um luftdálking frá skipum lýstKunngerð um luftdálking frá skipum er nú lýst. Talan…
Eimskip valdi FASNýggja skipið hjá Faroe Ship, Selfoss, varð skrásett í…
Ársins skip 2016 – Fure NordFURE NORD er Ársins Skip 2016 Sjóvinnustýrið leggur stóran…
Tómt
Kunngerðirnar, sum seta í verk broytingarnar í MLC-sáttmálanum um fíggjarliga trygd, verða settar í gildi í morgin, 18. januar 2017.Kunngerðirnar nr. 3 og 4 frá 6. januar 2017…
Minnist til at endurnýggja bunkers- CLC- Athen og VrakcertifikatBUNKERS- CLC- ATHEN- OG VRAKCERTIFIKAT Til ber at søkja…
MLC – trygging fyri fíggjarligari trygdReiðarin skal framyvir tekna trygging, ella seta aðra fíggjarliga…


text:
Stuðul til kanning av sjúklinga-nøgdsemi á Psykiatrisku deild
Granskingarráðið hevur játtað Felagnum Føroyskir Sjúkrarøktarfrøðingar stuðul til kanningarverkætlan við heitinum “Sjúklinganøgdsemi við røkt og viðgerð millum innlagdar sjúklingar á psykiatriskari seingjardeild?”.
Stuðulin, kr. 225.360, er játtaður frá Høvuðsøki 1 hjá Sjúkrakassagrunninum, sum er økið, har til ber at fáa stuðul til upplýsandi og mennandi tiltøk umframt kanningarverkætlanir á heilsuøkinum.
Tað er Marja Lund Gjógvará, sum er verkætlanarleiðari. Saman við henni um verkætlanina er Laila Havmand. Verkætlanarskeiðið er umleið eitt ár. Stuðulin frá Sjúkrakassagrunninum skal ítøkiliga nýtast til løn til viðgerð av innsavnaðum tilfari frá eini spurnarblaðskanning millum innlagdir sjúklingar á seingjardeild og til skrivipartin av verkætlanini.
Tær siga soleiðis um verkætlanina:
"Endamálið er at lýsa nøgdsemi við røkt og viðgerð millum innlagdar sjúklingar á psykiatriskari seingjardeild. Úrslitið av kanningini kann nýtast til at lýsa tey evni, ið eru viðkomandi fyri upplivda nøgdsemi innan økini: virðing/tign, tryggleiki, luttøka, recovery og viðgerðarumhvørvið.
Øki, ið hava tørv á møguligari menning kunnu gerast sjónlig og sostatt kann henda kanningin møguliga virka sum liður í at bøta um veitingardygd heilsuverksins, har/um tað er neyðugt, fyri tey, ið alt snýr seg um, nevnliga sjúklingin. Verkætlanin kann somuleiðis vera við til at varpa ljós á hugburð hjá psykiatriskum sjúklingum mótvegis røkt og viðgerðartilboðnum á einari psykiatriskari seingjardeild í Føroyum, sæð út frá gransking."
Høvuðsøki 1
Høvuðsøki 1 er eitt av trimum økjum hjá Sjúkrakassagrunninum. Frá Høvuðsøki 1 ber til at søkja stuðul til upplýsandi og mennandi tiltøk umframt kanningarverkætlanir á heilsuøkinum. Føroysk áhugafeløg, ið umboða fólk, sum bera brek og feløg innan eldraøkið, sjúklingafeløg og fakfeløg, kunnu søkja um stuðul til upplýsandi og mennandi tiltøk, sum kunnu menna heilsuøkið í Føroyum.
Kanningarverkætlanir eru at rokna sum eitt slag av undanverkætlan til gransking ella ein minni granskingarverkætlan. Áhugafeløg kunnu søkja um stuðul til at gera kanningarverkætlanir innan t.d. sosiala heilsu, heilsufremjan, fyribyrging, røkt, viðgerð og endurmenning. Kravið er, at kanningin skal gerast saman við fólki, sum minst hevur eina miðallanga/langa útbúgving (bachelor ella masterstig) og er knýtt at hóskandi fakligum vegleiðara/ábyrgdarhavara.
Les meira um økini í Sjúkrakassagrunninum her
Yvirlitið yvir allar játtanir frá høvuðsøkið 1 eru at síggja her
Mynd: Ole Wich (c) - frá tiltakinum Ljóð, litir og bati - umvæling av fysiska umhvørvinum á P40.


text:
Hóskvøldið kl 18.30 er seinni dysturin í Euro Leage á skránnið. Dinamo Minsk kemur at vitja á Svangaskarði. Sum flest øll vita, so endaði fyrri dysturin 2-1 til Dinamo Minsk, tískil er enn onki avgjørt. NSÌ kann við at vinna 1-0 spæla seg víðari í kappingini. Vónirnar hjá leikara og venjara eru góðar, og trúgva teir 100% uppá at tað letur seg gera at vinna seinna dystin.
Vit vóna at tað eru nógv viðhaldsfólk, sum møta upp á Svangaskarði hóskvøldi kl 18.30 (best er at møta í góðari tíð). Hettar er ein dystur vit hava tørv á allari hjálp, ið vit kunnu fáa rundan um vøllin, tískil er hettar ein innilig áheitan um allar fótbolts áhugaðar føroyingar, um at møta upp at stuðla NSÌ í hesi truplu uppgávuni. Vit trúgva uppá at tað ber til at vinna, men tørvur er á øllum góðum stuðli.
Sjálvandi elska vit eisini at síggja fólk í gulum, tað setir ein serligan dám á 🙂
Eisini fara umboð fyri NSÌ at selja húgvur (150,-) og turrikløð (100) áðrenn dystin, og ímeðan dysturin er.
Kostnaður er 100,- krónir fyri vaksin.
Saman standa vit sterk!


text:
Hóast føroyska songkvinnan Linda Andrews og føroyska dansarinnan Vígdis Hentze Olsen vóru við til at tryggja danska Eurovision vinnaranum DQ atgongd til stóru evropeisku finaluna í Helsinki, so verður hvørgin teirra at síggja á pallinum leygarkvøldið, tá væntandi væl yvir 100 milliónir hyggjarar seta seg frammanfyri sjónvarpsskíggjan.
– Eg havi tikið mær stundir til at vera nakrar dagar í Føroyum. Eg vil fegin uppliva landið og fólkið, sum har býr. Eg kundi t.d. hugsað mær at sloppið til døgurða heima hjá onkrum eldri føroyskum pari, gjarna einum pari, sum í veruleikanum ræðast sex eitt sindur. Eg ætli mær eisini at fara í býin og uppliva býarlívið, drekka meg fulla. Harumframt vil eg uppliva gamla býarpartin í Havnini, greiður kendi danski sexologurin Joan Ørting frá, tá vit hitta hana á orðið um vitjanina í Føroyum seinni í hesum mánaðinum. Tað er lætt, at hoyra at Joan gleðir seg til at vitja, hetta landið í Norðuri, orðafloymurin er skjótur og øgiligur.
Ein av teimum útlendsku gestunum, ið fekk mest burtur úr Atlantic Music Event, var Sarah-Chanderia, stjóri í Hacate Entertainment Group. Sarah arbeiðir við tónleika publishing og hevur gjørt tað til sína serfrøði at seta bólkar og marknaðir saman. Hon selur tónleik til sjónvarp, filmar, lýsingar, plátufeløg og mong onnur.
Tá vit fingu orð á hana á høvuðsskrivstovu síni í Oslo týsdagin seinnapart, vóru hon og starvsfólk hennara í ferð við at gera ein føroyskan tónleikapakka, har tey vísa samstarvsfeløgum sínum í Grikkalandi og Los Angeles, nakað av tí besta, ið Sarah hevur upplivað á ferðini í Føroyum.
– Ja, man kann siga, at eg longu havi notið gott av túrinum til Føroyar, og at føroyski tónleikurin nýtir gott av míni vitjan, sigur Sarah.
– Eg hoyrdi nógvan góðan tónleik á ferðini í Føroyum, og pakkin, ið eg nú geri tilreiðar, fevnir um Budam, og ja, sjálvandi Sic, men eisini 200 og Marius.
Tað var ein rættiliga ónøgdan Høgna Lisberg, sum eg fekk orð á. Myspace síðan hjá Høgna var uttan ávaring og uttan frágreiðing strikað av Myspace.
– Hetta er eitt ár av arbeiði, sum er mist. Eg havi brúkt síðuna sum mítt visitkort, og nú er alt arbeiðið burturi, greiddi Høgni frá.
Høgni hevur nú fingið endurstovnað síðuna, men teir 768 vinirnir, ið hann hevði á Myspace eru burturi, eins og tey frálíku hagtølini við 12.000 spældum løgum, eru burturi. Nógvir av vinunum vóru týdningarmikil sambond hjá føroyska trubadurinum.
Tá Gissur Patursson fór við flogfarinum til Ísland hevði hann 60 kilo av føroyskum fløgum við sær.
Talan var um tilsamans trý fløgusøvn, tað størsta og mest kompletta varð latið til Ríkisútvarpið, ið eisini er plátusavnið hjá Rás 2. Gávan til Ríkisútvarpið varð handa leygarmorgunin.
– Øll, ið starvast í plátusavninum vóru møtt upp við stjóranum Bjarna Guðmundssyni á odda, og hugnalig var løtan. Har varð borðreitt við kaffi og onkrum góðum afturvið, greiðir Gissur frá.
Hann sigur, at tey vóru sera glað fyri gávuna, ið hann vegna føroysku Gramex-deildina hevur tikið stig til at lata íslendskum útvarpi, og sum EIK og Expert hava stuðlað. Plátufelagið Tutl hevur latið størsta partin av savninum.
Gissur viðgongur, at hann faktiskt varð tikin á bóli av móttøkuni, og hvussu nógv varð gjørt burturúr hesum.
Prát um kynslív á kvinna.fo hevur vakt ans í Íslandi. Somikið nógvir íslendingar hava vitjað heimasíðuna, at talið av vitjandi í næst seinastu viku vaks við 95,5% sambært gallup.fo.
Íslendska heimasíðan b2.is, ið er eitt slag av leinkjusavni til stuttligar ella áhugaverdar heimasíður, við øðrum orðum ein íslendsk útgáva av nym.fo, hevur lagt leinkju á heimasíðu sína, til eitt kjak á kvinna.fo, har føroyskar kvinnur undir evnisheitinum “Tað aftara holið” kjakast um anal sex.
Millum útlendsku gestirnar á AME var blað- og myndamaðurin Paul Sullivan, ið til dagligt búleikast í Týsklandi, men sum hevur heimin sum arbeiðspláss. Sullivan starvast sum free-lance blaðmaður hjá hópin av ymiskum tónleikabløðum og tónleikaheimasíðum. Hann segði við okkum, tá hann vitjaði í Føroyum, at hann fór at skriva fleiri ymiskar greinar frá tiltakinum til ymisk bløð, og nú er fyrsta ummælið av AME komið frá hansara hond á einum av hesum miðlum, tónleikaheimasíðuni drownedinsound.com.
Eivør trøllabant
Talan er um eitt størri ummæli av tiltakinum og av upplivingini av føroysku natúrini, ið Sullivan upplivdi sum sera vakra. Sum heild er ummælið sera jaligt. Serliga Eivør verður tikin fram, Sullivan skrivar:
“Dugnaligir, sum nógvir av bólkunum hetta vikuskiftið vóru, so kundi eingin veruliga sammetast við Eivør. Ílatin sum ein víkinga dervish kemur hon á pallin. Hon er sláandi vøkur, hevur eina sterka hjáveru á palli eftir nógvu konsertferðirnar og eina rødd í trøllabindur. Tað er torført at trúgva, at Eivør einans er 25 ár, soleiðis sum hon sveimar gjøgnum alt frá poppi, rokki, jassi, akkustiskum sangum og siðbundnum vísum. Tað munnu neyvan finnast meira natúrligar popp-stjørnur enn hetta.”
Sum kunngjørt áðrenn konsertina, hava Nik og Jay valt at skipa sínar framførslur eitt sindur øðrvísið enn áður. Tónleikararnir eru skiftir út við DJ Morten Breum, ið stýrir tónleikinum. Harafturat høvdu teir í besta Eminem stíl ein mann við sær, ið gekk runt á pallinum uttan ljóðføri ella mikrofon, og sum hevði til uppgávu at seta lív í fjøldina.
Eg havi ikki hoyrt teir við bólki, men tónleikurin hjá Nik og Jay hóskar sera væl til henda leistin við einum DJ, og væl poleraði poppurin bleiv leveraður sum hann skuldi. At Morten Breum eisini er ein somikið feitur DJ, at hann í støðum kláraði at geva teimum eitt sindur av kanti, gjørdi als ikki upplivingina verri.
Í ár hava fyriskipararnir av Atlantic Music Event valt at gera AME til eitt norðurlendskt sýnisgluggatiltak. Hini norðurlendsku londini hava fingið høvi til at senda bólkar til Føroyar at umboða lond síni á stóra tiltakinum í Norðurlandahúsinum. Umframt at hetta ger tiltakið áhugaverdari sætt við eygunum hjá tónleikaídnaðinum kring heimin, so gevur hetta føroyskum áskoðarum eitt forkunnugt høvið at uppliva nakrar av mest spennandi bólkunum á tónleikapallunum í londunum kring okkum. Norðurlandahúsið hevur tryggjað sær ein íslendskan, ein svenskan, ein norskan, ein grønlendskan og tveir danskar bólkar, ið koma at spæla, saman við teimum átta føroysku nøvnunum.
Fríggjakvøldið og leygarkvøldið vóru konsertir í Margarinfabrikkini í Havn, bæði kvøldini vóru væl vitjaði, og konsertirnar gingu væl. Lýst var við, at hetta vóru nýggjastu bólkarnir í landinum, og tveir av bólkunum vóru so nýggir, at teir frumframførdu í Margarinfabrikkini. Planet var við leygarkvøldið og kann staðfesta, at framtíðin hjá føroyskum tónleiki er fjøllbroytt og spennandi.
Upplivingarnar vóru nógvar, heilt frá punki frá gentubólkinum Fake it, Paradox og MTV aktuellu The Dreams, til nýggja Reggae bólkin 3 Colours. Svakligasta upplivingin var ivaleyst The Headliners, meðan The story ends… við sínum yvirgearaða gittarleikara, sum líktist einum ungum Angus Young(honum úr AC/DC), spældu sín heilt egna rokktónleik.


text:
Sverri Egholm
22.01.2018 - 14:19
Tíðindi > Vinna & Tøkni > Tøkni & vísindi
Threedeemee appin, ið er undir menning, fer at gera tað gjørligt hjá fólki at royna klæðir beinleiðis á nethandlum á sínari egnu telefon ella teldu.
Tríggir hoyvíkingar, Pætur Mortensen, Atli Joensen og Jákup Martin Vandsdal eiga felagið, ið hevur uppfunnið tøknina, ið ger hetta møguligt.
- Appin nýtir myndatólið á telefonini til at fáa mátini hjá brúkaranum við einum neyvleika innanfyri ein millimetur, og skapar síðani ein 3D "avatar", ið kann brúkast til at royna klæðir og tilhoyr á nethandlum og móta heimasíðum, siga teir tríggir í tíðindaskrivi.
Í teirra royndum at fylgja øðrum ídnaðum á netinum, hevur mótaheimurin verið serliga plágaður av ikki at kunna bjóða eitt royndarrúm á teirra nethandlum. Hetta hevur ført við sær, at klæðir verða send retur í nógv størri mun enn aðrar vørur. Eisini hevur tað verið torført at fáa fólk at keypa klæðir á netinum í fyrsta sinni, síðani tey ikki hava møguleikan at royna tey áðrenn tey verða keypt, siga teir.
Við at vera tey fyrstu at loysa hendan trupulleikan, hava mennarirnir stórslignar ætlanir um at staðfesta seg á einum marknaði, sum hevur virði meira enn 10 milliardir krónur.
Verkætlanin er júst almannagjørd á hópfíggingar platforminum Crowdcube.com, eftir at hava reist 50,000 Pund privat. Málið er at náa 250,000 Pund - ella næstan 2,5 mió DKK - innan 30 dagar.


text:
Orð og lag: Rich Crist Jr
Týtt: Flóvin Tyril
Á tí sólheita degi á Golgata høvd
hekk tjóvur og píndist í angist og skuld.
Hann til Jesus sær brá, segði við Hann: “Minst meg, tá
Tú í ríki Tínum aftur koma skalt”!
Hann í krossins skugga eyga fekk á Jesus,
sá Guds Son sum sakleyst offur líða har.
Úr tí neyð, ið gekk á hann, sálarbót og frið hann fann,
í tí skugga, Kristi krossur gav,
tað var har, hann uggan fekk, sum hann hjálparleysur hekk,
hjálp og linna krossins skugga í.
Sum Guds Sonur hekk har á krossins træ,
Hann galt mína synd við tí blóði, sum rann.
Hann sá mína neyð, hugdi mildur á meg,
beyð vælkomnum mær í Sítt himmalska heim.
Eg í krossins skugga eyga fekk á Jesus,
sá Guds Son sum sakleyst offur líða har.
Úr tí neyð, ið gekk á meg, sálarbók og frið fann eg,
í tí skugga, Kristi krossur gav.
“Tað var har, eg uggan fekk, sum eg hjálparleysur gekk,
hjálp og linna krossins skugga í”,
hjálp og linna krossins skugga í.


text:
72 skip á land í Norra í fjør
Ikki færri enn 72 skip fóru á land framvið norsku strondini í fjør. Í 2016 var talið 69, skrivar Fiskaren.
Seinastu fýra árini eru í miðal 75 skip farin á land um árið, og hetta er alt ov høgt, sigur norska vaktar- og bjargingartænastan, sum nú ætlar at taka stig til at fáa talið niður.
Hóast eftirlitsflogfør og fylgisveinaeftirlit saman við øðrum trygdartiltøkum forða fyri óhappum hvønn dag, ávirkar hetta ikki talið á óhappum stórvegis.
Tí umhugsa norsku myndugleikarnir í fyrsta umfari at økja eftirlitið upp aftur meira.
10 óhapp hava síðani 2000 havt við sær størri ella minni oljudálking framvið strondini.
Orsøkirnar til óhappini eru fleiri – eitt nú botnviðurskiftini, mongu hólmarnir og skerini og tætta skipaferðslan, vísir norska vaktar- og bjargingartænastan millum annað á.
Kelda: fiskaren.no


text:
8. mai 2018Nr. 73
Kunngerð um einstaklingatilskot til heilivág
Við heimild í § 12, stk. 3 í løgtingslóg nr. 178 frá 22. desember 2009 um almenna heilsutrygd (Heilsutrygdarlógin), sum broytt við løgtingslóg nr. 36 frá 30. apríl 2018, verður ásett:
Virkisøki
§ 1. Sambært § 12 í Heilsutrygdarlógini viðgerð Landsapotekarin umsóknir um tilskot til heilivág, útgerð í sambandi við heilivág, kostískoyti o.a., sum ikki er lýst at vera heimilað sambært § 13 í Heilsutrygdarlógini.
Stk. 2. Landsapotekarin kann skipa heilivág, ið ikki fær vanligt tilskot, í tilskotsbólkar, ásettir til ávísar sjúkur. Hevur ein persónur eina av hesum diagnosunum, verður einstaklingatilskot veitt persóninum, tá læknin á forskriftina skrivar diagnosuna.
Stk. 3. Landsapotekarin viðgerð sjálvur umsóknirnar, men kann eftir tørvi útvega sær hjálp frá øðrum fakpersónum við kunnleika innan heilivág, læknavísindi o.tíl. Eisini kann Landsapotekarin útvega sær allar viðkomandi upplýsingar frá myndugleikum í Føroyum og uttanlands.
Stk. 4. Landsapotekarin skal síggja til, at lóggávan verður fylgd í sambandi við viðgerð av umsóknunum.
Viðgerð av umsóknum
§ 2. Vanliga viðgerð Landsapotekarin tær innkomnu umsóknirnar aðru hvørja viku. Tó kann Landsapotekarin eisini viðgera umsóknir eftir tørvi.
Stk. 2. Partar í einum máli hava ikki rætt til at vera hjástaddir undir viðgerðini av umsóknini.
§ 3. Ein umsókn skal vera liðug viðgjørd innan 4 vikur frá móttøku, uttan so at heilt serligar umstøður gera seg galdandi.
Avgerðir
§ 4. Allar avgerðir, tiknar av Landsapotekaranum, skulu verða skrivligar og fráboðast læknanum og apoteksverkinum.
§ 5. Landsapotekarin virkar sjálvstøðugt og er ikki bundin av boðum frá øðrum í arbeiði sínum.
Kærur
§ 6. Sambært § 29, stk. 1 í Heilsutrygdarlógini kunnu avgerðir hjá Landsapotekaranum kærast til kærunevndina í almanna- og heilsumálum innan 4 vikur eftir, at kærarin hevur fingið boð um avgerðina.
Stk. 2. Landsapotekarin kann velja at taka eitt mál upp til nýggja viðgerð, um nýggjar og týðandi upplýsingar koma fram í málinum.
Gildiskoma
§ 7. Henda kunngerð kemur í gildi dagin eftir, at hon er kunngjørd. Samstundis fer úr gildi kunngerð nr. 97 frá 29. oktober 2010 um tilskotsnevnd.
Heilsu- og innlendismálaráðið, 8. mai 2018
Sirið Stenberg (sign.)
landsstýrismaður
/ Turid Arge (sign.)


text:
VIÐAREIÐISTUNNILIN: Tað var í seinnu helvt av februar í ár, at arbeiðstakarasáttmálin um nýggju farleiðina til Viðareiðis varð undirskrivaður av Landsverki og Samtakinum Articon & norska LNS í skúlanum á Viðareiði.
Verkætlanin viðvíkjandi nógv umrødda tunlinum til Viðareiðis við tilhoyrandi vegagerð, er komin so væl áleiðis, at fyrsta skotið til sjálvan tunnilin nú verður latið av.
Hetta hendir mánadagin 1. desember kl. 14.00 hvannasundsmegin tætt við smiðjuna hjá Landsverki. Í hesum sambandi bjóðar Landsverk øllum áhugaðum til eitt minni hátiðarhald á staðnum. Aftaná eru øll vælkomin til ein kaffimunn í smiðjuni hjá Landsverki í Hvannasundi.
Av trygdarávum verður heitt á fólk um at møta nakað áðrenn kl. 14 við smiðjuna og seta sín bil har. Bussur flytir fólk norður á staðið, har fyrsta skotið veður latið av.
Um verkætlanina
Nýggja farleiðin skal tryggja eina hóskandi farleið til Viðareiðis. Á verandi farleið eru trupulleikar við grót- og skriðulopum, umframt at stórur partur av vegnum er einbreytaður.
Verkætlanin fevnir um ein 1.939 metrar langan tvíbreytaðan tunnil úr Hvannasundi til Undir Fossinum Inni í Dølum. Í Hvannasundi verður nýggjur vegur til tunnilsmunnan gjørdur, eins og nýggjur vegur frá Middali til og við Skúvadalsleiti, haðani verandi vegur (1.400 m) verður breiðkaður inn til Viðareiðis.
Seinastu ferðslutølini, sum eru frá 2012, vísa, at tað koyrdu 432 akfør um samdøgrið eftir Viðareiðisvegnum. Í 2024 er ferðslan mett at vera komin upp í 510 bilar.
Samlaði fíggjarkarmurin hjá Løgtinginum fyri nýggju farleiðina til Viðareiðis er 162 mió. krónur. Tilfarið úr tunlinum verður brúkt til tilkoyringarvegirnar, og møguligt avlop verður lagt í grótbrotið hjá Landsverki í Norðdepli til seinni nýtslu.
Nýggja Viðareiðisfarleiðin skal eftir ætlan takast í nýtslu í 2017.


text:
Heimastýrislógin
Heimastýrislógin ella Lóg um Føroya heimastýri ella Færø Amts Kundgørelse Nr. 11 af 31. Marts 1948 af Lov om Færøernes Hjemmestyre er lóg, ella millumlandasáttmáli, ið í høvuðsheitum staðfestir politisku viðurskiftini millum Føroya og Danmark.
Heimastýrislógin kom í gildi 1. apríl 1948 eftir at Danmark og Føroyar høvdu verið hersett av Týsklandi og Bretlandi ávíkavist, eftir fólkaatkvøðu um heimastýri ella loysing, og síðani eftir samráðingar millum meiriluta á løgtingi eftir løgtingsvalið 8. november 1946 og donsku stjórnina.
Heimastýrislógin ásetur hvørji málsøki verða umsitin í Føroyum, og hvørji verða umsitin í Danmark vegna føroyskar myndugleikar. Mál og málsøki, ið verða umsitin í Føroyum verða nevnd føroysk sermál meðan mál og málsøki, ið verða umsitin í Danmark vegna føroyskar myndugleikar verða nevnd felagsmál.
Lógin hevur ásetingar um hvussu donsk lóggáva skal fremjast í Føroyum. Hon sigur okkurt um hvussu uttanríkispolitikkur kann verða samskipaður soleiðis at hann samsvarar við føroysk áhugamál.
Í henni verður ásett, at orðini "Føroyingur" og "Føroyar" skulu standa í serligum føroyskum passi. Eisini staðfestir heimastýrislógin hvat ein føroyingur er.
Føroyskt mál er "høvuðsmál" samstundis sum danskt "skal lærast væl og virðiliga", umframt at kann nýtast í almennum viðurskiftum.
Føroyska tjóðarflaggið, Merkið, verður viðurkent samstundis sum danskir myndugleikar verða álagdir bara at nýta danska flaggið Dannebrog á landi og sjógvi.
Nógv stríð er staðist av orðingunum í Heimastýrislógini, og orðingunum í henni. Serliga er tað fyrsti setningur í fyrstu grein, sum hevur skapt trupulleikar:
Í donsku útgávuni verður orðið "folkesamfund" nýtt í staðin fyri føroyska orðið tjóð. Hetta hava føroyskir og danskir myndugleikar tulkað ymiskt við ymiskum avleiðingum.
Í sama andadrátti, sum sagt verður, at Føroyar eru í danska ríkinum, verður sagt at Føroyar eru sjálvstýrandi tjóð. Hetta kann tykjast eitt sindur tvørvent.
Orðini "í danska ríkinum" kunnu bæði merkja at vera undir donsku grundlógini og at vera í kongsfelagsskapi við Danmark. Somuleiðis kunnu orðini Føroyar eru sjálvstýrandi tjóð bæði tulkast sum at Føroyar hava okkurt slag av sjálvræði undir donsku grundlógini og at Føroyar eru sjálvstøðugt fullveldisríki.
Víst hevur, í kritikki, verið á hvussu Heimastýrislógin er blivin til. Fyrst var fólkaatkvøða hildin 14. september 1946 um eina heimastýrisskipan ella loysing, og loysingin vann. Síðani fóru samráðingar fram millum føroyskar og danskar myndugleikar og ein semja funnin, Heimastýrislógin. Hon varð síðani samtykt í Føroyum og í Danmark í hvør sínum lagi eftir hvør sínari mannagongd. Og føroysku orðingina, við føroyska orðinum tjóð, undirskrivaði amtmaður og kunngjørdi hana, uttan so mikið sum eina viðmerking.
Øll, ið lesa heimastýrislógina, tykjast tulka hana upp á sín egna máta. Og júst hesin eginleikin, at hon kann tulkast so ymiskt, er ivaleyst grundin til at hon hevur verið so leingi í gildi uttan so mikið sum at verða broytt.
Innihaldsyvirlit
Yvirtøkulógin[rætta | rætta wikitekst]
Á Ólavsøku 2005 kom Yvirtøkulógin í gildi. Lógin er eitt ískoyti til Heimastýrislógina og gevur Føroyum eina nýggja sjálvstýrisskipan. Danska grundlógin, Heimastýrislógin og Yvirtøkulógin avgerða støðu Føroya í danska ríkinum. Í yvirtøkulógini verður nevnt, at lógin byggir á ein sáttmála millum Føroya landsstýri og donsku stjórnina sum tveir javnlíkar partar. Við Yvirtøkulógini eru møguleikarnir hjá Føroyum at yvirtaka økið ið hava verið donsk mál, víðkað munandi. Føroyskir myndugleikar hava útinnandi og lóggevandi vald yvir teimum málum, ið eru yvirtikin og hava eisini fíggjarligu ábyrgdina av teimum. Tað eru føroyskir myndugleikar ið avgerða, nær eitt málsøki verður yvirtikið.[1] Mál ið ikki kunnu yvirtakast, og sum yvirtøkulógin tí ikki fevnir um:
- Stjórnarskipan danska ríkisins
- Heimarætt danska ríkisins (Statsborgaraskapur)
- Hægstarætt danska ríkisins
- Uttanríkis-, trygdar- og verjupolitikk
- Gjaldoyra- og peningapolitikk[2] [3]
Sí eisini[rætta | rætta wikitekst]
Keldur[rætta | rætta wikitekst]
- ↑ stm.dk, Den færøske selvstyreordning
- ↑ logir.fo, LÓG NR. 79 FRÁ 12. MAI 2005 UM MÁL OG MÁLSØKI FØROYSKRA MYNDUGLEIKA AT YVIRTAKA
- ↑ stm.dk, Lov om de færøske myndigheders overtagelse af sager og sagsområder
Ávísingar úteftir[rætta | rætta wikitekst]
- FÆRØ AMTS KUNDGØRELSE NR. 11 AF 31. MARTS 1948 AF LOV OM FÆRØERNES HJEMMESTYRE. - Heimastýrislógin á føroyskum
- LOV OM FÆRØERNES HJEMMESTYRE - Heimastýrislóginá donskum
Andrass Samuelsen | Kristian Djurhuus | Peter Mohr Dam | Hákun Djurhuus | Peter Mohr Dam | Kristian Djurhuus | Atli Pætursson Dam | Pauli Ellefsen | Atli Pætursson Dam | Jógvan Sundstein | Atli Pætursson Dam | Marita Petersen | Edmund Joensen | Anfinn Kallsberg | Jóannes Eidesgaard | Kaj Leo Johannesen | Aksel V. Johannesen


text:
Kári og ræsti køkur hansara
Kári Kristiansen úr Kollafirði byrjaði yrkisleið sína sum kokkanæmingur á KOKS. Eftir lærutíð sína fekk hann starv á fiskamatstovuni Barbaru, har hann starvaðist í eitt ár, áðrenn hann fekk forkunnugan møguleika á michelinmatstovu í New York. Nú er Kári Kristiansen aftur í Føroyum, og vit hittu hann í Nýggjustovu í Gongini í Havn til eitt prát um nýggja ræsta køkin, sum hann rekur.
Í hugnaligu smoguni í Gongini í Havn gongur fólk allan dagin. Gist og Vist hevur megnað at skapað nógva ferðslu í lítla skotinum í Havn, men í dag kemur fólkið ikki við somu ørindum sum fyri fýra-fimmhundrað árum síðani. Skómakararnir eru nevnliga skiftir út við kokkar, og tað eru matstovur, ið fólk koma at vitja. Matstovurnar eru tríggjar í tali, tvær teirra kenna vit væl, Áarstovu og Barbaru, men ta triðju og nýggjastu matstovuna ikki nóg væl. Henda matstovan eitur Ræst og er í Nýggjustovu, sum er eitt av elstu húsum í Havn.
Sum heima
Við opnum ørmum býður hann okkum vælkomnum innum. At hesi hølini eru karmur um eina matstovu, er tað bara matskráin, sum avdúkar. Vit føla okkum næstan sum vóru vit heima hjá Kára. Hesa kensluna ynskir hann eisini at geva gestum sínum.
Tá ið gestirnir koma inn, skulu teir helst føla, at tað er nokkso heimligt. Vit selja t.d. ikki borð men stólar, so tað er væl møguligt, at mann situr saman við øðrum. Allur maturin verður eisini borðreiddur á føtum, sum vit seta á borðið, so at fólk sjálvi kunnu fáa sær av frá fatinum. Vit borðreiða ikki ein og ein tallerk. Eitt kvøldið sótu nakrir útlendingar og føroyingur saman við eitt borð, og aftaná eina løtu prátaðu øll saman, og føroyingarnir fortaldu útlendingunum nógv ymiskt um ræstan mat, so tað riggaði ordiliga væl, greiðir Kári Kristiansen frá.
Ein púra vanligur køkur
Nýggjastova er sum eini vanlig sethús. Køkurin er bara ein púra vanligur húsarhaldskøkur, og Kári skemtar við, at fólk hava sikkurt ein flottari køk heima við hús. Í køkinum eru einans fýra kókiplátur, ein vanligur bakarovnur og eitt lítið púra vanligt køliskáp. Teimum tørva bert ein kokk og ein tænara.
Vit gera matskránna hareftir. Eg eri vanur at arbeiða í einum stórum køki, sum hevur alt, men her havi eg ikki somu møgleikar, sum eg hevði, tá eg t.d. arbeiddi á Barbaru ella á Tað er ikki nøkur forðing, men meira ein avbjóðing. Tað er ikki verri, bara øðrvísi.
Hví eta á Ræst?
Men hví skulu føroyingar tíma at eta á Ræst? Kunnu vit ikki bara eta ræstan mat heima við hús?
Her hava faktiskt verið nógvir føroyingar. Tey eta ræsta matin upp á sama mátan heima við hús. Ræstan fisk við kókaðum eplum og garnatálg. Kanska spik afturvið. Eg geri eisini tað siðbundna, men eg leggi okkurt afturat og geri hetta ‘okkurt’ eitt sindur øðrvísi. Her kunnu fólk royna nýggjar rættir við røstum kjøti, sum tey ikki hava roynt áður, sigur Kári.
Siðbundið við einum tvisti
Matskráin á Ræst hevur nógvan siðbundnan føroyskan mat so sum ræstan fisk, ræst kjøt, turran fisk og rabarbugreyt. Tó inniber matskráin eisini annað, sum er meira nýskapandi, og sum bregður eitt sindur frá tí siðbundna. Salatir við garnatálg og fermenteraðum kjarnum. Kári nýtir gamlar, kendar uppskriftir úr føroyskum kókibókum, men broytir síðani eitt sindur upp á tær. Matskráin kann eisini keypast við drykkjuvørum, og tá finnur Kári ymiskt natúrvín og øl, sum hóska væl saman við matinum. Hann hevur eisini fingið fatur á ymiskum djúsi til tey, sum ikki vilja hava rúsdrekka.
Skráin kann broytast eitt sindur, tí tað er ikki altíð, at tær somu rávørurnar eru til taks. Í heyst kunnu tey tó siga við bøndirnar, hvussu kjøtið skal ræsast, og matstovan fer sostatt ordiliga at koma til sín rætt, eftir at heystfjøllini eru stigin.
Tað ræsta hjá okkum er ikki líka ræst, sum vit kenna tað heimanífrá. Vit greiða útlendingunum frá, at hetta er eitt sindur mildari. Tey halda, at tað er sera spennandi at royna ræstan mat. Summum dámar ta væl og summum ikki, men øll halda, at tað vera eitt stuttligt upplivilsi, fortelur Kári Kristiansen.


text:
Nýtt staklag hjá Jógvan Andrias: Sólarhvarv
mentan07-12-2017 - 20:45 - Jóanis Nielsen
NÝTT STAKLAG : JÓGVAN ANDRIAS - Sólarhvarv 8. desember kemur nýggja lagið Sólarhvarv hjá Jógvan Andrias út. Jógvan Andrias Joensen er yrkjari, sangskrivari og fólkasangari úr Klaksvík. Hann gav sína fyrstu fløgu Soleiðis saman út í 1999. Nú er hann klárur við sínum fyrsta staklagi Sólarhvarv, sum hann skrivaði eftir at hava upplivað sólarmyrkingina 20. mars í 2015.
Tað var í 1991 at føroyingar á fyrsta sinni av álvara varnaðust Jógvan Andrias, tá Amnesty gav út fløguna Amnesty tónar. Á fløguni átti hann lagið Ljós í myrkri. Hetta lagið gjørdist ein sonn landaplága, og taldist hetta millum mest eyðsýndu løg á hesi útgávuni. Á lagnum arbeiddi Jógvan Andrias saman við eini røð av dugnaligastu føroysku tónleikarunum og við sangarum úr Tórshavnar manskór. Bæði í lagskrivingini og yrkingini eru røtur aftur í siðbundnan føroyskan fólkatónleik, so sum kvæðini, og kórið stuðlar undir hendan kvæðakenda dám. Jógvan Andrias Joensen, gekk í 1987 á vísulinjuni á Norðurlendska háskúlanum í Kungalv. Orð og lag til Sólarhvarv varð skrivað eftir einum degi. Fyltur av íblástri setti Jógvan Andrias seg niður 24. mars í 2016, og úrslitið var vakra yrkingin og lagið, ið nú er tøkt. Jógvan Andrias var saman við familjuni og eini 1.000 øðrum fólkum niðri í Gil við Borðoyarvík, tá sólarmyrkingin var. Hann varð stórliga hugtikin av hesum, og sigur sjálvur, at hann kendi seg ikki lidnan við upplivingina. Tað var hetta sum gjørdi, at hann setti seg at skriva sangin. Hitið Sólarhvarv er nýtt orð, ið varð gjørt til eitt tiltak, ið Jógvan Andrias saman við øðrum skipaði fyri í Spaniastovu sama dag sum sólarmyrkingin var. Tá lagið skuldi spælast inn varð sami leistur brúktur, sum tá Ljós í myrkri varð innspældur. Nakrir av bestu tónleikarunum í landinum vórðu savnaðir. Upptøkan varð gjørd í Studio Bloch, og eisini hesaferð sungu sangarar úr Tórshavnar manskórið við. Úrslitið kann nú fáast á digitalu tænastunum so sum iTunes og Spotify.


text:
Tosað verður um tekst, mál og máliskur í móðurmálinum. Men rúmast myndir í móðurmálsundirvísingini? Við støði í nýggju bókini Les 1 hjá Føroya Skúlabókagrunni tosa vit við Kinnu Poulsen um móðurmyndir
Myndlistin er ung
Tekstasavnið Les 1 gongur nýggjar leiðir og nýtir myndir í móðurmálsundirvísingini. - Hugtakið móðurmynd er áhugavert at halda upp móti móðurmáli, sigur Kinna Poulsen, men ger vart við, at føroyska myndlistin er ung og røkkur ikki eins og kvæðini aftur í miðøld. - Myndlistin hevur heldur ikki fevnt allar føroyingar eins og tjóðskaparyrkingarnar, fá hava dyrkað hana, og hon hevur ikki á sama hátt sum kvæði, yrkingar og Kingo verið avgerandi fyri at mynda okkara samleika, sigur Kinna, ið fegnast um tann stóra áhugan sum í løtuni er fyri myndlistini. - Men hesin áhugin kemur eftir at okkara mentan er ávirkað av altjóðagerð, interneti, nógvum sjónvarpsrásum og er í einum syndrandi ráki, sum lagar seg eftir einstaklinginum, heldur enn almennari tjóðarbygging. So um vit í dag hava eina felags móðurmynd, so er ivasamt, hvørt ein slík er úr føroysku listini, sigur Kinna, sum sjálv gevur eitt boð: – Mín móðurmynd er tann av Nólsoynni, úr sjónarhorninum, sum er úr tí vindeyganum, eg hugdi út ígjøgnum í eysturbýnum í Havn tey fyrstu 20 árini av mínum lívi.
Myndir í málsligum kanontíðum
Í ein mansaldur hevur Føroya Skúlabókagrunnur lívgað skúlaverkið við bókum á móðurmálinum. Ikki slepst undan, at tey tekstasøvn, sum Skúlabókagrunnurin hevur givið út, øll nema við hugtakið kanon. Men kunnu vit í hesum høpi tosa um móðurmyndir, ið brenna seg á nethinnuna, bara vit nevna tær? Kinna grundar djúpan, letur eyguni aftur og sær fyri sær myndir úr barndómsdøgum: Prins Valiant og Aletu, Anders And og dramatisku svarthvítu myndirnar hjá Gustav Doré úr bíbliuni hjá ommu. – Neyvan eru hesar myndir serføroyskar, og tað fær meg at hugsa um, at Mentamálaráðið niðri hevur ikki álit á, at næmingar lesa ”tað rætta” í skúlanum. Tað merkiliga er, at hatta tykist vera ein seinkað reaktión upp á tann bleyta 70´ara pedagogikkin, tá danskir næmingar søgdust at sita í ring, meðan tey tulkaðu ”Kvinde min”. Faktist ørminnist eg okkurt um ein slíkan lærara í tí annars nokkso svarta skúlanum á Frúutrøð, og tað var sum at koma í Himmiríki, at tínar meiningar knappliga tóktust relevantar, og evnið hinvegin tóktist tær tíðarhóskandi, minnist Kinna og vendir aftur til dagsins evnið, kanon. - Tað er ikki lætt at nevna ein slíkan ”kanonlista”. Gamaní kann hann skapa áhugavert kjak og bøta um tilvitanina um tað, vit lesa í skúlanum, sigur Kinna og gerst kritisk. – Men grundleggjandi snýr ein slík kanon seg um at taka ræðið av einstaklinginum, læraranum ikki minst. Men eina semju um ávísar tekstir og virði mugu vit hava í skúlanum og útgávupolitikkinum.
Jarðarferðin er ein móðurmynd
Kinna er tó fús at spæla sær við tankanum um ein føroyskan myndlistarligan kanonlista og leggur fyri við ”Maanens Duer” hjá Díðriki á Skarvanesi, heldur fram við ”Aftur av jarðarferð”, sum Mikines málaði í 1935. Vit reika víða, og tá vit eru komin til okkara dagar og nøvn sum Hansinu Iversen og Marius Olsen, er kanonlistin so langur, at hetta verður ov mikið, heldur Kinna. - Lat meg bara venda aftur til Jarðarferðina hjá Mikines, sigur hon avgjørd og tekur samanum. - Hon er ein ”móðurmynd”, sum nemur næmingarnar hjá okkum líka nógv, sum áskoðararnar, ið sóu hana á fyrsta sinni í 1935. Hon er monumental upp á allar mátar, í stødd, bygnaði, men kanska eisini í tí hátíðarliga boðskapinum, sum sigur eina rúgvu um sorg, sakn, men eisini um aksept, tol, virðing og evnini at leggja lívið í Harrans hendur.
Myndir í undirvísingini
Í nýggju bókini Les 1 eru fleiri myndir tiknar við. - Tað er eitt framstig; myndirnar kunnu brúkast bæði tematiskt, har tú til dømis biður næmingarnar samanbera mynd og tekst í sama evni, ella í sjálvstøðugari myndagreining. Leisturin er í lagi, men næstu ferð man ger eina bók við myndum, eiga útgevararnir at umhugsa eitt úrval, ið er bæði eldri, nýggjari og frekari, eins og høvuðsverk úr altjóða listasøguni eru vælkomin, heldur Kinna, sum umframt at undirvísa í Hoydølum eisini er listaummælari í miðlunum. Egnu undirvísingina lagar Kinna eftir flokkinum, hvat støðið er, og um næmingarnir sjálvir hava valt lærugreinina. - Grundstøðið er altíð sjálv lýsingin av myndini, ið ofta verður undirmett. Næmingar hava lyndi til at tulka myndina beinanvegin, innan teir hava hugt rættiliga at henni, og tað er ein trupulleiki, tí slíkar tulkingar eru ov grunnar, sigur Kinna, sum byrjar við at velja myndir við nógvum staklutum. Næmingarnir skulu so lýsa myndina gjølla. Síðani fáa tey ein frymil og sleppa sjálv framat við einari tulking, sum eftir skipaðu greiningina er djúptøkin og rótfest í myndini. Men allar myndir eru ikki líka lættar. - Abstraktar myndir eru snýt, halda næmingarnir, og teir ætla sær absolutt ikki at verða snýttir. Tí er tað stuttligt at kjakast við tey um hugtakið abstrakt og at hyggja at myndum hjá Ingálvi av Reyni, ikki minst filminum ”Svartur sannleiki”, har næmingarnir síggja, at Ingálvur dugdi at ”tekna ordiligt”, sigur Kinna, ið saman við næmingunum eisini hevur vitjað framsýning hjá Hansinu Iversen. - Næmingarnir hildu hana í fyrstani vera ein listasnýtara, sigur Kinna, sum eftir vitjanina gav teimum uppgávuna at mála eina ”Hansinu Iversen-mynd”. - Og tá haldi eg, at tey skiltu, hvussu nógvar royndir og tilvit eru støðið undir myndunum, sigur Kinna, sum heldur tað vera stuttligt at arbeiða saman við næmingunum. - Tey eru so herliga ósnobbut og púra erlig, tá tey siga, hvat tey halda um eina mynd, sigur Kinna, sum eisini hevur nýtt videoløg í undirvísingini. Hóast nýggja bókin Les 1 leggur upp til at brúka myndir í móðurmálsundirvísingini er langt eftir á mál. - Eg haldi, at nógvir føroysklærarar hava tað strevið, tí at tað onkursvegna verður kravt av teimum, at teir skulu undirvísa í myndagreining, sum teir ongan førleika hava at undirvísa í, sigur Kinna og endar samrøðuna við at siga, at allir føroysklærarar skuldu kravt at fingið minst eitt skeið í myndagreining!
Birgir Kruse Skúlablaðið apríl 2006


text:
Tilmæli um ferðavinnuútbúgving handað
Landsstýriskvinnan í mentamálum, Rigmor Dam, hevur í dag fingið handað tilmæli um ferðavinnuútbúgving í Vestmanna.
Á løgtingsfíggjarlógini fyri 2017 varð peningur játtaður til at fara undir útbúgving í ferðavinnu á Miðnámi í Vestmanna, og arbeiðsbólkur varð settur at gera tilmæli um, hvussu ein slík útbúgving best kann leggjast tilrættis.
Arbeiðsbólkurin hevur verið mannaður av Eyðuni Gaard (formanni), Ingibjørg O. Petersen (skrivara), Oysteini Sørensen, Jákupi Andreasen, Guðrið Højgaard, Jóhan Pauli Helgason og Hildu Thomsen.
Bólkurin mælir til, at byrjað verður við einum ferðaleiðaraskeiði í heyst, og at sjálv ferðavinnuútbúgvingin verður sett í verk í august 2018, tí tíðarbilið at fyrireika eina fulltíðarútbúgving til í heyst í ár er ov stutt.
Ferðaleiðaraskeiðið er ætlað verandi og nýggjum aktørum í ferðavinnuni og skal skipast sum kvøld- og vikuskiftisskeið. Skeiðið skal partvíst taka støði í ferðaleiðaraskeiðum, sum áður hava verið hildin á Skeiðsdeplinum í Havn.
Mælt verður til, at ferðavinnuútbúgvingin, sum skal byrja í august í 2018, verður yrkisrættað og tekur atlit til tørvir í ferðavinnuni í samsvari við broyttu ferðamynstrini í Føroyum. Talan er um fulltíðarútbúgving, sum tekur eitt ár umframt starvsvenjing.
Harumframt mælir arbeiðsbólkurin til, at at námsætlanin til lærugreinina Tilfeingi A, sum er ein lærugrein á triðja ári í Miðnámi í Vestmanna, verður endurskoðað, og at tey seks verandi kjarnuøkini í lærugreinini verða víðkað við ferðavinnu sum ein sjálvstøðugum sjeynda øki.
MYND: Rigmor Dam, landsstýriskvinna saman við arbeiðsbólkinum, sum hevur skrivað tilmæli um ferðavinnuútbúgving í Vestmanna. Á myndini eru: Eyðun Gaard, Ingibjørg O. Petersen, Oystein Sørensen, Jóhan Pauli Helgason og Hilda Thomsen. Á myndini vanta: Jákup Andreasen og Guðrið Højgaard.
10. mai, 2017
Mentamálaráðið
« aftur